Split (1)

train · 22.4M rows

Search is not available for this dataset

url stringlengths 21 288	text stringlengths 1 1.35M
https://www.akureyri.is/is/frettir/flutningslinur-raforku-og-tengivirki-vid-kifsa	Flutningslínur raforku og tengivirki við Kífsá Frá Akureyrarkaupstað, kynning vegna breytingar á aðalskipulagi Um þessar mundir er unnið að breytingu á Aðalskipulagi Akureyrar 2005-2018. Tillagan er gerð í samræmi við skipulagslög nr. 123/2010 og lög um umhverfismat áætlana nr. 105/2006. Bæjarstjórn Akureyrar hefur lagt fram skipulagslýsingu til kynningar á aðalskipulagsbreytingunni. Þar koma m.a. fram hvaða áherslur eru ráðandi við gerð skipulagsins og upplýsingar um forsendur og fyrirliggjandi stefnu. Lýst er fyrirhuguðu skipulagsferli og hvernig kynningu og samráði verður háttað gagnvart íbúum sveitarfélagsins og öðrum hagsmunaaðilum. Skipulagslýsingin liggur frammi í þjónustuanddyri Akureyrarkaupstaðar, Geislagötu 9, 1. hæð, svo að þeir sem þess óska geti kynnt sér tillöguna og komið með ábendingar. Þeir sem vilja koma ábendingum til skipulagsnefndar er bent á að senda þær til skipulagsdeildar Akureyrarkaupstaðar, Geislagötu 9, 3. hæð, 600 Akureyri og/eða í tölvupósti ([email protected]) þar sem nafn, kennitala og heimilisfang sendanda kemur fram. Skipulagslýsingin - verkáætlun fyrir aðalskipulagsbreytingu Skipulagsstjóri Akureyrarkaupstaðar
https://www.akureyri.is/is/frettir/sidasta-syningarhelgi-6	Síðasta sýningarhelgi Núna um helgina rennur upp síðasta sýningarhelgi yfirlitssýningar á verkum Gústavs Geirs Bollasonar – Hýslar umbreytingarinnar – í Listasafninu á Akureyri. Sýningin hefur vakið mikla athygli og þá ekki síst hjá listafólki og listnemum. Sýningunni lýkur sunnudaginn 30. október kl. 17. Þetta er í fyrsta sinn sem yfirlitssýning á verkum Gústavs er haldinn og gefst því gott tækifæri til að fá innsýn í feril þessa einstaka listamanns. Gústav hefur tekið þátt í fjölmörgum samsýningum hér heima og erlendis og haldið tíu einkasýningar. Glundroði og hrörnun eru hugðarefni Gústavs Geirs. Verk hans hverfast um tækifærin sem felast í framrás tímans. Hann vinnur með hluti sem fundnir eru á víðavangi, leikur sér með rekavið náttúrunnar og reköld mannanna. Landslagið læðist inn í ljósmyndasamsetningar, abstrakt grafísk verk og jafnvel verk búin til úr jörðinni sjálfri. Bútar úr jörðinni hafa verið sviptir samhengi sínu og hrifnir inn í safnið og bíða þess þar að áhorfandinn púsli þeim saman í verkunum og á milli verka. Gústav Geir er fæddur á Akureyri árið 1966. Hann stundaði nám við Myndlista- og handíðaskóla Íslands 1987-’89, nam við Magyar Képzömüveszeti Egyetem í Búdapest 1989-’90 og lauk DNSEP gráðu við Ecole Nationale d’Art í Frakklandi árið 1995. Gústav er einn af stofnendum Verksmiðjunnar á Hjalteyri og situr í stjórn hennar. Myndir frá sýningunni er hægt að skoða á vef safnsins. Listasafnið er opið alla daga nema mánudaga frá kl 12-17. Gústav Geir Bollason
https://www.akureyri.is/is/frettir/ma-ingar-a-tonleikum	MA-ingar á tónleikum Nemendum í Menntaskólanum á Akureyri var boðið á tónleika Sinfóníuhljómsveitar Íslands í Hofi kl. 13.30 í dag. Áhugasamir nemendur skunduðu í menningarhúsið upp úr klukkan eitt og hér um bil fylltu stóra salinn Hamraborg. Sinfóníuhljómsveitin heldur síðan almenna tónleika kl. 19.30 í kvöld og ennþá eru nokkrir miðar lausir á http://www.menningarhus.is/ og í afgreiðslu Hofs. Á efnisskránni eru tvö meistaraverk: glæsilegur klarínettukonsert Webers og kraftmikil sinfónía Beethovens. Meðfylgjandi myndir voru teknar þegar tónleikarnir fyrir nemendur MA voru um það bil að hefjast. Menntaskólanemar streyma í salinn.
https://www.akureyri.is/is/frettir/baejarfulltruar-funda-med-thingmonnum	Bæjarfulltrúar funda með þingmönnum Í gær var haldinn á Akureyri árlegur fundur þingmanna Norðausturkjördæmis með fulltrúum sveitarfélaga og fyrirtækja í kjördæminu. Fulltrúar þeirra flokka sem eiga sæti í bæjarstjórn Akureyrar settust niður með þingmönnunum til skrafs og ráðagerða kl. 12 á hádegi og bar þar ýmislegt á góma. Meðal annars var rætt um heilbrigðismál og þá sérstaklega niðurskurð á fjárveitingum til Sjúkarhússins á Akureyri og fækkun hjúkrunarrýma hjá Öldrunarheimilum Akureyrar. Einnig var rætt um samgöngumál, til dæmis framkvæmdir við Vaðalheiðargöng, sem og atvinnumál. Fjölmörg önnur mál voru einnig rædd á þeirri einu og hálfu klukkustund sem fundurinn stóð. Fór vel á með mönnum og segist Eiríkur Björn Björgvinsson, bæjarstjóri á Akureyri, hafa verið ánægður með fundinn, bæjarfulltrúarnir hafi haldið hagsmunum sveitarfélagsins sterkt á lofti og vonandi eigi það eftir að skila árangri. Góð samskipti bæjarfulltrúa og þingmanna eru mjög mikilvæg, enda hagsmunir beggja aðila að efla sveitarfélagið og landshlutann. Frá fundi þingmanna og bæjarfulltrúa.
https://www.akureyri.is/is/frettir/akureyrarbaer-semur-vid-vodafone	Akureyrarbær semur við Vodafone Vodafone mun annast alla símaþjónustu fyrir Akureyrarbæ næstu þrjú árin, samkvæmt samningi sem undirritaður var á Akureyri á miðvikudag. Samningurinn var gerður að undangengnu útboði sem tvö símafyrirtæki tóku þátt í. Tilboð Vodafone var hagstæðara og í framhaldinu var gengið til samninga um fastlínu- og farsímaþjónustu til næstu þriggja ára. Á sama tíma var undirritaður samningur um símaþjónustu við Norðurorku, eina af 19 stofnunum Akureyrarbæjar sem geta gengið inn í samninginn og tryggt sér þjónustu Vodafone á sömu kjörum og sveitarfélagið sjálft. Eiríkur Björn Björgvinsson, bæjarstjóri Akureyrar, sagði við undirritun samningsins: "Við erum mjög ánægð með samninginn, enda tryggir hann í senn örugg fjarskipti og umtalsverða lækkun á fjarskiptakostnaði bæjarins. Útboðsferlið var opið og gagnsætt og í anda góðrar stjórnsýslu, þar sem strangar gæðakröfur eru gerðar af okkar hálfu og svo leitað tilboða. Niðurstaðan tryggir hagræðingu í rekstri bæjarins, sem er mikilvægt í árferði eins og nú er." Ómar Svavarsson, forstjóri Vodafone: "Samningurinn við Akureyrarbæ er mikill áfangi fyrir Vodafone því hér er eitt stærsta og öflugasta bæjarfélag landsins komið í umfangsmikil viðskipti við okkur. Við höfum mikla reynslu af þjónustu við stærstu sveitarfélög og fyrirtæki landsins og hlökkum til þess að vinna með Akureyrarbæ næstu árin." Mynd: Þórhallur Jónsson/Pedromyndir. Eiríkur Björn Björgvinsson og Ómar Svavarsson.
https://www.akureyri.is/is/frettir/snjoflodahaettumat-fyrir-skidasvaedid-i-hlidarfjalli	Snjóflóðahættumat fyrir skíðasvæðið í Hlíðarfjalli - Drög Hér eru lögð fram til kynningar drög að snjóflóðahættumati fyrir Hlíðarfjall unnið af Veðurstofu Íslands. Skýrslan er unnin í samræmi við reglugerð nr. 636/2009 um hættumat vegna snjóflóða á skíðasvæðum. Snjóflóðahættumat fyrir skíðasvæðið í Hlíðarfjalli - Drög Drögin að snjóflóðahættumatinu liggja einnig frammi í þjónustuanddyri Akureyrarkaupstaðar, Geislagötu 9, 1. hæð, svo að þeir sem þess óska geti kynnt sér þau og komið ábendingum á framfæri. Hægt er að senda ábendingar skriflega til skipulagsdeildar Akureyrarkaupstaðar, Geislagötu 9, 3. hæð, 600 Akureyri og/eða í tölvupósti ([email protected]). Frestur til að senda inn ábendingar rennur út kl:16:00 fimmtudaginn 1. desember 2011 Arnar Birgir Ólafsson, verkefnastjóri skipulagsmála.
https://www.akureyri.is/is/frettir/akureyri-i-utsvarinu	Akureyri í Útsvarinu Lið Akureyrar mætir liði Kópavogs í Útsvari, spurningakeppni sveitarfélaganna, í Sjónvarpinu í kvöld. Birgir Guðmundsson og Hjálmar Stefán Brynjólfsson eru áfram í liði Akureyrar en Hildur Eir Bolladóttir tekur sæti Hildu Jönu Gísladóttur. Flestum er í fersku minni frábær frammistaða Akureyringa í fyrra þegar liðið keppti til úrslita við lið Norðurþings og verður spennandi að sjá hvernig gengur að þessu sinni. Lið Kópavogs skipa Adolf Hólm Petersen, Anna Lilja Þórisdóttir og Björn Stefánsson. Bein útsending frá keppninni hefst í Sjónvarpinu klukkan 20.10 í kvöld. Útsvar í beinni útsendingu.
https://www.akureyri.is/is/frettir/kveikt-a-ljosunum	Kveikt á ljósunum Nú hefur snjóað þónokkuð í Hlíðarfjalli og í morgun var skíðagöngubrautin opnuð. Troðinn hefur verið 3,5 km hringur og verða ljósin látin loga yfir brautinni til kl. 22 á kvöldin. Að sögn Guðmundar Karls Jónssonar, forstöðumanns skíðasvæðisins í Hlíðarfjalli, er varla útlit fyrir að svigbrautirnar verði opnaðar á næstu dögum en þess verður þó varla langt að bíða. Hann vonast til að fólk verði duglegt við að nýta sér upplýsta gönguskíðabrautina.
https://www.akureyri.is/is/frettir/ny-menningarstefna	Ný menningarstefna Vinna við gerð nýrrar menningarstefnu fyrir Akureyrarbæ stendur nú yfir. Hér má sjá niðurstöður fimm hópa sem hafa skoðað stöðu menningarmála út frá eftirfarandi fimm listgreinum: Sviðlistum, sjónlistum, ritlist, menningararfinum (safn og saga) og tónlist. Föstudaginn 4. nóvember verður opinn hugarflugsfundur klukkan 14-18 í Ketilhúsinu og er fólk hvatt til að mæta og taka þátt í að skapa nýja metnaðarfulla stefnu fyrir menningarbæinn Akureyri. Þeir sem hafa ekki tök á að mæta á fundinn en langar til að leggja sitt af mörkum í hugmyndabanka geta sent sitt framlag á netfangið [email protected]. Búið er að vinna ákveða undirbúningsvinnu fyrir fundinn en fimm hópar hafa verið starfandi þar sem unnið hefur verið með fimm eftirfarandi listgreinar: sviðslistir, sjónlistir, ritlist, menningararfinn (söfn og saga) og tónlist. Fundurinn hefst sem fyrr segir klukkan 14 og er umsjón og skipulag fundarins í höndum SÍMEY. Í upphafi fundar mun Þórgnýr Dýrfjörð, framkvæmdastjóri Akureyrarstofu, segja nokkur orð. Í kjölfarið verða niðurstöður hópanna úr listgreinunum fimm kynntar stuttlega. Þegar því er lokið munu fundargestir velja sér borð út frá listgrein og er takmarkaður fjöldi á hverju borði. Þarna er komið að því að láta hugann fara á flug og velta fyrir sér fjórum spurningum. Hópstjóri er á hverju borði og stjórnar umræðum, hver spurning fær 15 mínútur og eru hugmyndirnar settar á gula miða. Að loknu klukkustundar hugarflugi verður stutt kaffihlé. Að því loknu skipta þátttakendur um hóp og komið er að því að fara yfir og setja fram gagnrýni á niðurstöður hópanna sem áður hafa verið unnar og kynntar voru í upphafi hugarflugsfundarins. Klukkan 17.30 kynna hópstjórar á borðunum fimm stuttlega sína sýn í samvinnu við stjórnendur fundarins. Hugarflugsfundinum lýkur klukkan 18 og verða léttar veitingar í lokin. Hugarflugsfundur.
https://www.akureyri.is/is/frettir/hafnarsvaedi-i-krossanesi-breyting-a-deiliskipulagi-1	Hafnarsvæði í Krossanesi, breyting á deiliskipulagi - Lokið Akureyrarkaupstaður auglýsir hér með tillögur að deiliskipulagsbreytingum skv. skipulagslögum nr. 123/2010 Hafnarsvæði í Krossanesi, breyting á deiliskipulagi Svæðið sem deiliskipulagið nær til er athafnasvæði Becromal Properties ehf. í Krossanesi. Í tillögunni er gert ráð fyrir að lóð og byggingarreitur stækki til suðvesturs vegna fyrirhugaðrar stækkunar aflþynnuverksmiðjunnar. Krossaneshagi B áfangi Um er að ræða breytingu á afmörkun deiliskipulagsins. Vegna breytinga á deiliskipulaginu ,,Hafnarsvæði í Krossanesi" færist Krossanesbraut til vesturs. Breytingin felur í sér að hluti gildandi skipulags er felldur úr gildi. Hafnarsvæðið í Krossanesi, Krossanes 4, breyting á deiliskipulagi Umhverfisskýrsla Krossaneshagi B áfangi Tillöguuppdrættirnir ásamt umhverfisskýrslu munu liggja frammi í þjónustuanddyri Akureyrarkaupstaðar, Geislagötu 9, 1. hæð, frá 2. nóvember til 15. desember 2011, svo að þeir sem þess óska geti kynnt sér tillögurnar og gert við þær athugasemdir. Frestur til að gera athugasemdir við tillögurnar rennur út kl. 16.00 fimmtudaginn 15. desember 2011 og skal athugasemdum skilað skriflega til skipulagsdeildar Akureyrarkaupstaðar, Geislagötu 9, 3. hæð, og/eða í tölvupósti ([email protected]) þar sem nafn, kennitala og heimilisfang sendanda kemur fram. Deiliskipulag eftir breytingu
https://www.akureyri.is/is/frettir/syning-um-syningarnar-1999-2011	Sýning um sýningarnar 1999-2011 Um áramótin verða þáttaskil í sögu Listagilsins á Akureyri þegar ný menningarmiðstöð á sviði sjónlista tekur til starfa. Ákveðið hefur verið að sameina Listasafnið á Akureyri og Menningarmiðstöðina í Grófargili, sem m.a. hefur haft umsjón með Ketilhúsi og Deiglunni, í eina stofnun sem fengið hefur nafnið Sjónlistamiðstöðin. Framvegis verður vísað til Listasafnsins eða Ketilhúss í Sjónlistamiðstöðinni eftir því hvar viðburðirnir eiga sér stað og mun miðstöðin heyra undir Akureyrarbæ. Af þessu tilefni verður litið yfir farinn veg hjá Listasafninu á viðburðaríkum áratug 21. aldar til að draga upp heildstæða mynd af starfseminni á umræddu tímabili. Þessi upprifjun samanstendur af plakötum, upplýsingum um sýningarnar, marvíslegum viðbrögðum við þeim úr fjölmiðlum og útgefnu efni safnsins, en alls eru (sjálfstæðar) sýningar orðnar 95 talsins. Þá gefst gestum kostur á að eignast ókeypis margar bækur og sýningarskrár frá liðinni tíð meðan birgðir endast. Þessi sýning um sýningarnar verður opnuð laugardaginn 5. nóvember kl. 12 og stendur út mánuðinn, eða til sunnudagsins 4. desember. Aðgangur í Listasafnið á Akureyri er ókeypis eins og verið hefur frá haustinu 2008. Í framhaldinu verður efnt til málþings um stöðu og framtíðarhorfur í Listagilinu sem fram fer í Ketilhúsi laugardaginn 19. nóvember og hefst það kl. 12. Reykvíski myndistarmaðurinn og heimspekingurinn dr. Hlynur Helgason mun í byrjun fjalla um hvernig sýningarhald Listasafnsins kemur honum fyrir sjónir, sérstöðu þess og áhrif í víðara samhengi safnaflórunnar og velta fyrir sér hvernig málin gætu þróast með tilkomu Sjónlistamiðstöðvarinnar. Að því loknu hefjast almennar umræður. Ekki verður um nein önnur framsöguerindi að ræða heldur boðið upp í hringborðsumræður til að hvetja sem flesta að láta í sér heyra. Fundarstjóri verður Hulda Sif Hermannsdóttir, verkefnastjóri Akureyrarstofu.
https://www.akureyri.is/is/frettir/smabatahofn-vid-torfunef	Breyting á Aðalskipulagi Akureyrar 2005-2018, niðurstaða bæjarstjórnar Breyting á Aðalskipulagi Akureyrar 2005-2018, niðurstaða bæjarstjórnar. Bæjarstjórn Akureyrarkaupstaðar hefur þann 18. október 2011 samþykkt breytingu á Aðalskipulagi Akureyrar 2005-2018, vegna fyrirhugaðrar lengingar á varnargarði við Hofsbót. Breytingin felur í sér að svigrúm verði fyrir endurbætur á hafnaraðstöðu í Torfunefshöfn. Um er að ræða lengingu grjótgarðs á hafnarsvæði 2.41.6 H um 20 m til suðvestur sem skýla mun smábátahöfninni í Hofsbót, norðan Torfunefsbryggju. Smábátahöfn við Torfunef, breyting á Aðalskipulagi Akureyrar 1005-1018 Breytingin telst óveruleg og hefur fengið meðferð skv. 2. mgr. 36. gr. skipulagslaga nr. 123/2010. Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar, 3. hæð í Ráðhúsi Akureyrar. F.h. Akureyrarkaupstaðar, 9. nóvember 2011, Arnar Birgir Ólafsson, verkefnisstjóri skipulagsmála
https://www.akureyri.is/is/frettir/nr-1028-2011-auglysing-um-skipulagsmal-i-akureyrarkaupstad-breyting-a-deiliskipulagi-eyrarlandsvegur-fsa	Nr. 1028/2011 AUGLÝSING UM SKIPULAGSMÁL Í AKUREYRARKAUPSTAÐ. BREYTING Á DEILISKIPULAGI, EYRARLANDSVEGUR FSA Breyting á deiliskipulagi, Eyrarlandsvegur FSA. Bæjarstjórn Akureyrarkaupstaðar hefur þann 18. október 2011 í samræmi við skipulagslög nr. 123/2010 samþykkt deiliskipulagsbreytingu fyrir FSA, Eyrarlandsvegi. Breytingin felur í sér að heimilt verður að rífa líkhús sem er orðið gamalt og ekki lengur í notkun. Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi. F.h. Akureyrarkaupstaðar, 19. október 2011, Arnar Birgir Ólafsson, verkefnastjóri skipulagsmála.
https://www.akureyri.is/is/frettir/vel-heppnad-hugarflug	Vel heppnað hugarflug Um 50 manns sóttu vel heppnaðan hugarflugsfund um nýja menningarstefnu Akureyrarbæjar sem haldinn var í Ketilhúsinu á föstudag. Þátttakendur skiptu sér niður í fimm hópa þar sem fjallað var um sjónlistir, sviðslistir, menningararfinn, ritlist og tónlist. Leitað var svara við því hver væri draumastaðan innan þessara listgreina að áratug liðnum og hvernig ná mætti markmiðunum. Meðfylgjandi myndir voru teknar á fundinum á föstudag. Margar snjallar og skynsamlegar hugmyndir komu fram á fundinum og verður unnið áfram með þær sem innlegg í nýja menningarstefnu Akureyrarbæjar. Smellið á myndirnar að neðan til að sjá stærri útgáfur.
https://www.akureyri.is/is/frettir/islandsklukkan-gegn-einelti	Íslandsklukkan gegn einelti Í dag var brugðið út af vananum með hringingu Íslandsklukkunnar við Háskólann á Akureyri en henni er venjulega aðeins hringt í upphafi skólaársins og á fullveldisdaginn 1. desember. Dagurinn í dag er tileinkaður baráttunni gegn einelti og voru landsmenn hvattir til að hringja bjöllum til að vekja athygli á málstaðnum kl. 13.00. Þá hljómuðu m.a. kirkjuklukkur og skipaflotinn þeytti lúðra. Það var Stefán B. Sigurðsson, rektor HA, sem hringdi Íslandsbjöllunni að þessu sinni. Smellið á myndirnar til að sjá stærri útgáfur. Stefán B. Sigurðsson hringir Íslandsklukkunni.
https://www.akureyri.is/is/frettir/oseyri-sunnan-krossanesbrautar-tillaga-ad-deiliskipulagi	Óseyri sunnan Krossanesbrautar, tillaga að deiliskipulagi Bæjarstjórn Akureyrar auglýsir hér með tillögu að deiliskipulagi skv. skipulagslögum nr. 123/2010. Um er að ræða deiliskipulag af þegar byggðu hverfi. Skipulagssvæðið afmarkast af lóðarmörkum lóða 1, 1a, 2 og 2a við Óseyri, nema í norðri þar sem skipulagsmörkin eru við Krossanesbraut. Jafnframt er fellt úr gildi deiliskipulag fyrir Óseyri 1 sem samþykkt var í bæjarstjórn 9. janúar 1996 þar sem það er innan þessa skipulags. Óseyri sunnan Krossanesbrautar - greinargerð Óseyri sunnan Krossanesbrautar - uppdráttur Tillöguuppdráttur ásamt greinargerð mun liggja frammi í þjónustuanddyri Akureyrarkaupstaðar, Geislagötu 9, 1. hæð, frá 9. nóvember til 22. desember 2011, svo að þeir sem þess óska geti kynnt sér tillöguna og gert við hana athugasemdir. Frestur til að gera athugasemdir við tillöguna rennur út kl. 16.00 fimmtudaginn 22. desember 2011 og skal athugasemdum skilað skriflega til skipulagsdeildar Akureyrarkaupstaðar, Geislagötu 9, 3. hæð, og/eða í tölvupósti ([email protected]) þar sem nafn, kennitala og heimilisfang sendanda kemur fram. F.h. Akureyrarkaupstaðar, 9. nóvember 2011, Arnar Birgir Ólafsson, verkefnastjóri skipulagsmála Tillaga að deiliskipulagi
https://www.akureyri.is/is/frettir/haustferd-starfsfolks-skipulagsdeildar	Haustferð starfsfólks skipulagsdeildar Einn góðan veðurdag í lok september skellti starfsfólk skipulagsdeildar sér til Hríseyjar, undir leiðsögn skipulagsstjóra og fyrrverandi sveitarstjóra Hríseyjar Péturs Bolla Jóhannessonar. Því er skemmst frá að segja að ferðin var í alla staði mjög vel heppnuð. Veðrið ótrúlega gott, góðar móttökur heimamanna, margt áhugavert að skoða og góður andi í hópnum. Hópurinn náði að ganga stóra hringinn, sjá austurhluta eyjunnar með óvæntri hvalasýningu undir Látraströndinni og fólkið fór í hugleiðslu á orkustöðinni þar sem allir fylltust orku frá Kaldbak. Svo var að sjálfsögðu kíkt í hið ótrúlega Öldu-hús, svitinn skolaður af sér í sundlaug staðarins, kíkt við í búðinni og fengið sér pínu nammi áður en haldið var upp í Brekku þar sem heimsóknin endaði með góðum kvöldverði. Heim hélt hópurinn glaður í bragði eftir vel heppnaðan dag í Hrísey og margs vísari um eyjuna. Smelltu á myndirnar til að sjá stærri útgáfur. Starfsfólk skipulagsdeildar
https://www.akureyri.is/is/frettir/manstu-eftir-budinni	Manstu eftir búðinni? Norræni skjaladagurinn, árlegur kynningardagur skjalasafna á Norðurlöndum, er laugardagurinn 12. nóvember. Þema dagsins þetta árið er „Verslun og viðskipti“. Héraðsskjalasafnið á Akureyri stendur fyrir sýningu í anddyrinu í Brekkugötu 17 af þessu tilefni. Sýningin hófst mánudaginn 14. nóvember og henni lýkur 25. nóvember. Sýningin ber yfirskriftina „Manstu eftir búðinni?“ Þar eru tínd til nöfn á sem flestum verslunum er starfræktar hafa verið á Akureyri allt frá lokum einokunartímans til ársins 1980 og þær staðsettar í hús. Um er að ræða gríðarlegan fjölda verslana og engan veginn hægt að gera þeim öllum skil og þess vegna er leitað til alls almennings um viðbótarupplýsingar. Sýningin er opin mánudaga til föstudaga kl. 10-19 og á laugardögum kl. 11-16. Brekkugata 17.
https://www.akureyri.is/is/frettir/born-fyrir-born-i-hofi	Börn fyrir börn í Hofi Menningarhúsið Hof efnir til barnamenningarhátíðar sunnudaginn 13. nóvember. Tilgangur hátíðarinnar er að efla samstarf milli þeirra sem koma að menningu barna á Norðurlandi, njóta menningar með börnum og láta um leið gott af sér leiða. Að þessu sinni rennur allur ágóði hátíðarinnar til Barnadeildar FSA. Heimir Ingimarsson og Hjalti Jónsson ætla að hita upp fyrir hátíðina í Hömrum, minni sal Hofs, kl. 12-13 og stjórna söng og leikjum fyrir börn á leikskólaaldri. Skotta úr Stundinni okkar kíkir einnig í heimsókn. Allir velkomnir, enginn aðgangseyrir. Rodrigo Lopes kennari við Tónlistarskólann á Akureyri stýrir trommurhring fyrir gesti og gangandi í Hamragili kl. 13.00-13.45. Hátíðin sjálf fer svo fram í Hamraborg aðalsal Hofs og hefst hún kl. 14. Fram koma börn sem leggja stund á ólíkar listgreinar ásamt listamönnum á borð við Jóhönnu Guðrúnu Jónsdóttur og Davíð Sigurgeirsson. Kynnar hátíðarinnar eru umsjónarmaður Stundarinnar okkar, Margrét Sverrisdóttir og leikarinn Oddur Bjarni Þorkelsson. Að hátíðinni koma fjölmargir aðilar sem vinna að menningarstarfi barna á Eyjafjarðarsvæðinu: Tónlistarskólinn á Akureyri, Tónlistarskóli Dalvíkur, Point dansstúdíó, Tónræktin, Barnakórar Akureyrarkirkju, Kór Hrafnagilsskóla, HBI Vocalist Söngskóli, Tónlistarvinnuskóli Hofs ásamt fjölmörgum grunnskólanemendum. Verkefnið hlaut styrk úr Barnamenningarsjóði. Miðaverð er aðeins 500 kr. og eins og áður sagði rennur allur ágóði hátíðarinnar til Barnadeildar FSA. Skotta úr Stundinni okkar.
https://www.akureyri.is/is/frettir/ur-fjorunni-til-storborga	Úr Fjörunni til stórborga Á degi íslenskrar tungu, miðvikudaginn 16. nóvember, verður haldin sérstök dagskrá í Háskólanum á Akureyri til heiðurs Jóni Sveinssyni, Nonna. Hermann Sausen, sendiherra Þýskalands á Íslandi, flytur opnunarávarp. Síðan heldur Brynhildur Pétursdóttir, fyrrverandi safnvörður Nonnahúss, erindið "Nonni um víða veröld - ný bók um ævi Jóns Sveinssonar og sýningar í Þýskalandi og Japan" og Ágúst Þór Árnason, aðjúnkt við Háskólann á Akureyri, fjallar um stórborgarævintýri æskumanns. Dagskráin hefst kl. 16 á miðvikudag í fyrirlestrarsal M102 í Háskólanum á Akureyri. Í ágúst 1870 hélt lítill drengur burt úr Fjörunni á Akureyri í ferðalag út í framandi heim. Þetta ferðalag stendur enn yfir þótt drengurinn hafi fallið frá á gamals aldri árið 1944. Bækur og ævi Jóns Sveinssonar vekja enn í dag áhuga og ástríðu hjá fólki um víða veröld, sem ferðast jafnvel frá Japan og Ástralíu til að heimsækja æskuheimili Nonna á Akureyri. Þegar Nonni lærði að lesa varð fróðleiksfýsn hans oft áhuga á svefni yfirsterkari, foreldrum hans til mikillar armæðu. Nonni las um framandi lönd og bókmenntir fornaldar þótt hann væri aðeins 11 ára gamall. Við lesturinn vöknuðu draumar um að ferðast um heiminn, fara í heimsreisu og þann draum lét hann rætast áttræður að aldri. Og í raun hefur heimsreisan haldið áfram. Sýningar um ævi Nonna hafa verið settar upp í Þýskalandi og Japan og nýverið kom út bók um ævi Nonna eftir Brynhildi Pétursdóttur. Bókin er gefin út í fyrstu á þýsku sem er afar viðeigandi enda komu Nonnabækurnar fyrst út á þýskri tungu áður en þær voru þýddar t.d. á íslensku, en bækurnar hafa komið út í yfir 40 löndum á framandi tungumálum. Brynhildur mun segja frá tilurð sýninganna og hinnar glæsilegu bókar sem nú er komin út. Sá framandi heimur sem tók á móti Jóni í stórborgum Evrópu verður Ágústi Þór Árnasyni, aðjúnkt við Háskólann á Akureyri að umfjöllunarefni. Ágúst hefur gert samanburð á bók Nonna „Borgin við Sundið" og „Emil og leynilögreglumennirnir" eftir Erich Kästner í ljósi þess að báðar bækurnar marka ákveðin tímamót í frásögnum af upplifun barna/unglinga af stórborgarmenningu. Afmælið opnar sendiherra Þýskalands á Íslandi, Hermann Sausen, en Nonnabækurnar eiga hvað dyggastan lesenda og aðdáendahóp í Þýskalandi. Nonni í Japan.
https://www.akureyri.is/is/frettir/enginn-titill	Ótuktin í Ketilhúsinu Leikritið Ótuktin verður sýnt í Ketilhúsinu á morgun, miðvikudaginn 16. nóvember kl. 20. Verkið er byggt á samnefndri bók Önnu Pálínu Árnadóttur söngkonu sem lést langt um aldur fram úr krabbameini en Valgeir Skagfjörð hefur skrifað leikgerðina. Leikkonan Katla Margrét Þorgeirsdóttir fer með aðalhlutverk en sjálfur leikur Valgeir á píanó og leikstýrir. Þetta er einstakt og hrífandi verk, fullt af bjartsýni, von og trú, en um leið einlæg lýsing á glímunni við óboðinn gest sem setur lífið í uppnám. Anna Pálína var þekkt og vinsæl vísnasöngkona sem gaf út fjöldann allan af hljómdiskum með alls kyns vísnatónlist, djasstónlist og barnasöngvum. Hún skrifaði ÓTUKTINA þegar hún var að takast á við veikindi sín af miklu æðruleysi. Hún tók strax þá ákvörðun að vera opinská um sjúkdóm sinn og fór víða til að breiða út boðskapinn sem birtist í bók hennar, boðskapinn um lífið með Kröbbu frænku og þá einstöku náðargjöf að lifa hér og nú. Tónlistin er eftir ýmsa höfunda og má þar nefna Bengt Ahlfors, Jan Olof Anderson, Ernu Touro, Violettu Parra, Dany Brilliant, að ógleymdum Aðalsteini Ásberg Sigurðssyni sem einnig á þá söngtexta sem fluttir eru í sýningunni, bæði við sín eigin lög og þýðingar á lögum annarra höfunda.
https://www.akureyri.is/is/frettir/fardu-i-leitir	Farðu í leitir Opnaður hefur verið nýr leitarvefur, http://leitir.is/, sem leitar samtímis í Gegni sem er samskrá velflestra bókasafna í landinu, tengdu stafrænu íslensku efni ásamt erlendum áskriftum að stafrænu vísindaefni í Landsaðgangi. Katrín Jakobsdóttir ráðherra mennta- og menningamála opnaði vefinn og kynnti nafn hans á afmælisráðstefnu Landskerfis bókasafna hf. 11.11.11. Nafn vefgáttarinnar er sótt til þess viðburðar sem á sér stað á haustin í sveitum landsins er bændur halda til fjalla og smala saman búpeningi sínum. Þeir fara í leitir. Á vefnum leitir.is fara menn einnig í leitir og smala saman upplýsingum. Það er margt sem þar kemur í leitirnar. Leitarvefurinn opnar á nýjan hátt aðgang að ómetanlegum menningarverðmætum sem fólgin eru í söfnum landsins og gera notendum kleift að afla sér margþættra upplýsinga á einum stað sér til verulegs hagræðis. Ljóst er að þessi aukna leitarvirkni gagnast notendum við hvers kyns upplýsingaleit sem tengst getur skólagöngu, sérfræðivinnu, rannsóknum eða dægradvöl. Eftirfarandi gagnasöfn eru nú aðgengileg í gegnum leitarvefinn: Bækur.is sem er stafræn endurgerð gamalla íslenskra bóka, Elib sem er áskrift bókasafns Norræna hússins að rafrænum bókum, Gegnir sem er samskrá íslenskra bókasafna, Hirsla sem geymir vísinda- og fræðigreinar starfsmanna Landspítala-háskólasjúkrahúss, Hvar.is sem er landsaðgangur að erlendum gagnasöfnum og rafrænum tímaritum, Myndavefur Ljósmyndasafns Reykjavíkur sem inniheldur fjölmörg ljósmyndasöfn í eigu safnsins, Skemman sem er safn námsritgerða og rannsóknarita háskólanna og Timarit.is sem veitir aðgang að fjölmörgum dagblöðum og tímaritum sem hafa verið gefin út á Íslandi, Grænlandi og í Færeyjum. Fleiri gagnasöfn eiga eftir að bætast við. Landskerfi bókasafna hf. er hlutafélag sem ríkið á ásamt 52 sveitarfélögum og hefur það hlutverk að reka sameiginlegt bókasafnskerfi fyrir bókasöfn á vegum þessara aðila. Fyrirtækið var stofnað 14. nóvember árið 2001. Það rekur nú bókasafnskerfið Gegni (gegnir.is) fyrir rúmlega 300 bókasöfn og eru þar á meðal öll stærstu söfn landsins, svo sem Landsbókasafnið, háskólabókasöfnin, Amtsbókasafnið á Akureyri og Borgarbókasafn Reykjavíkur. Umsjón og rekstur leitir.is er í höndum Landskerfis bókasafna hf. Útlit vefjarins leitir.is var unnið af Hrafnhildi Jónsdóttur og Tinnu Brá Baldvinsdóttur hjá Hrími Hönnunarhúsi.
https://www.akureyri.is/is/frettir/dagur-islenskrar-tungu-er-i-dag	Dagur íslenskrar tungu er í dag Háskólinn á Akureyri, Menningarfélagið Hraun í Öxnadal og grunnskólar í Eyjafirði standa sameiginlega að dagskrá í tilefni af Degi íslenskrar tungu 16. nóvember. Dagskráin fer fram í hátíðarsal Háskólans á Akureyri kl. 17.00–18.30 og eru allir velkomnir. Dagskráin er afar fjölbreytt en þar mun Guðmundur Engilbertsson sérfræðingur á Miðstöð skólaþróunar segja frá niðurstöðum rannsóknar á lestrarvenjum barna í fjórum löndum Evrópu. Þá munu börn í grunnskólum í Eyjafirði flytja ljóð eftir Jónas Hallgrímsson og undirrituð verður viljayfirlýsing um stofnun Rannsóknaseturs um barnabókmenntir og lestur barna við Háskólann á Akureyri. Dagskrá: Brynhildur Þórarinsdóttir rithöfundur og lektor við HA opnar dagskrána Börn úr grunnskólum í Eyjafirði flytja ljóð um og eftir Jónas Hallgrímsson Guðmundur Engilbertsson lektor við HA og sérfræðingur við Miðstöð skólaþróunar flytur erindið Vegir liggja til allra 8 - bækur og börn Tónlist og fjöldasöngur Opnun nýrrar heimasíðu Sjávarútvegsmiðstöðvar HA um lífríki sjávar í Eyjafirði Undirritun viljayfirlýsingar um stofnun Barnabókaseturs Dagskráin er öllum opin og enginn aðgangseyrir. Fyrr um daginn verður dagskrá tileinkuð Nonna í Háskólanum á Akureyri. Jónas Hallgrímsson. Mynd eftir Helga Sigurðsson.
https://www.akureyri.is/is/frettir/framtidarhorfur-i-listagilinu	Framtíðarhorfur í Listagilinu Um áramótin verða þáttaskil í sögu Listagilsins á Akureyri þegar ný menningarmiðstöð á sviði sjónlista tekur til starfa. Ákveðið hefur verið að sameina Listasafnið á Akureyri og Menningarmiðstöðina í Grófargili, sem m.a. hefur haft umsjón með Ketilhúsi og Deiglunni, í eina stofnun sem fengið hefur nafnið Sjónlistamiðstöðin. Framvegis verður vísað til Listasafnsins eða Ketilhúss í Sjónlistamiðstöðinni eftir því hvar viðburðirnir eiga sér stað og mun miðstöðin heyra undir Akureyrarbæ. Af þessu tilefni verður efnt til málþings um stöðu og framtíðarhorfur í Listagilinu sem fram fer í Ketilhúsi laugardaginn 19. nóvember og hefst það kl. 12. Reykvíski myndistarmaðurinn og heimspekingurinn dr. Hlynur Helgason mun í byrjun fjalla um hvernig sýningarhald Listasafnsins kemur honum fyrir sjónir, sérstöðu þess og áhrif í víðara samhengi safnaflórunnar og velta fyrir sér hvernig málin gætu þróast með tilkomu Sjónlistamiðstöðvarinnar. Að því loknu hefjast almennar umræður. Ekki verður um nein önnur framsöguerindi að ræða heldur boðið upp í hringborðsumræður til að hvetja sem flesta að láta í sér heyra. Fundarstjóri verður Hulda Sif Hermannsdóttir, verkefnastjóri Akureyrarstofu. Nú er í gangi á Listasafninu á Akureyri sýning um sýningarnar sem haldnar hafa verið á árabilinu 1999-2011. Þar er litið yfir farinn veg á viðburðaríkum áratug 21. aldar til að draga upp heildstæða mynd af starfseminni á umræddu tímabili. Þessi upprifjun samanstendur af plakötum, upplýsingum um sýningarnar, marvíslegum viðbrögðum við þeim úr fjölmiðlum og útgefnu efni safnsins, en alls eru (sjálfstæðar) sýningar orðnar 95 talsins. Þá gefst gestum kostur á að eignast ókeypis margar bækur og sýningarskrár frá liðinni tíð meðan birgðir endast. Þessi sýning stendur út mánuðinn, eða til sunnudagsins 4. desember. Aðgangur í Listasafnið á Akureyri er ókeypis eins og verið hefur frá haustinu 2008. Listasafnið er opið alla daga nema mánudaga frá kl. 12-17. Listasafnið í Listagili.
https://www.akureyri.is/is/frettir/frumsyna-nytt-islenskt-leikrit	Frumsýna nýtt íslenskt leikrit Leikfelagið Silfurtunglið heldur áfram starfsemi en fyrr á þessu ári sýndi leikfélagið söngleikinn Hárið í menningarhúsinu Hofi á Akureyri og í Hörpu í Reykjavík fyrir um 19.000 áhorfendur. Í dag, föstudaginn 18. nóvember, frumsýnir Silfurtunglið leikritið Saknað, nýtt íslenskt frumsamið verk eftir Jón Gunnar Þórðarson. 10 ár eru liðin frá hvarfi Önnu Taylor. Fjölskyldan lifir enn í þeirri von að einn daginn muni Anna koma heim. Líf þeirra stendur í stað en skyndilega kemur vísbending: Anna Taylor gæti verið á lífi, en hver tók hana og hvar hún er niðurkomin veit enginn, nema sá seki og Anna. Verkið fjallar um fjölskylduna, leitina og tilraunir fjölskyldunnar til að viðhalda heiðri og mannorði þeirra hreinu. Þetta er dramatískt verk sem gerist allt á heimili fjölskyldunnar og krefst mikils af leikurunum. Jón Gunnar Þórðarson setti upp leikritið Lilja á vegum Silfurtunglsins í Englandi og síðar í samstarfi við Leikfélag Akureyrar. Sú sýning fjallaði um mansal og dökku hliðar mannkynsins. Þar lék Jana María Lilju og Ólafur Ingi vin hennar Volodja, nú stíga þau aftur á svið en umfangsefnið er annað en þó nátengt: týnd börn. Leikmyndahönnuður er Mekkín Ragnarsdóttir en hún hefur hannað leikmyndir við allar uppsetningar Silfurtunglsins. Leikararnir Þrúður Vilhjálmsdóttir og Kári Viðarsson ganga nú til liðs við Silfurtunglið en aðrir meðlimir Silfurtunglsins, þau Ívar Helgason og Jana María Guðmundsdóttir, fara einnig með hlutverk í Saknað. Það má einnig benda á að yngsti meðlimur Silfurtunglsins er á lokaári í grunnskóla, Ólafur Ingi Sigurðsson, en hann hefur talsverða leikreynslu á bakinu þrátt fyrir ungan aldur. Saknað er sett upp í samvinnu við Leikfélag Akureyrar og verður sem áður segir frumsýnt föstudagskvöldið 18. nóveber í Rýminu. Aðeins verður um sex sýningar að ræða. Miðasala er hafin á www.leikfelag.is og www.midi.is og í miðasölusímanum 4 600 200. Kári Viðarsson og Jana María Guðmundsdóttir.
https://www.akureyri.is/is/frettir/lenging-ferdamannatimabilsins	Lenging ferðamannatímabilsins Ísland allt árið er þriggja ára verkefni sem ætlað er að styðja við lengingu ferðamannatímabilsins á Íslandi. Landsbankinn og iðnaðarráðuneytið hafa komið á fót þróunarsjóði til þess að styðja við átakið meðal annars með því að auka hæfni fyrirtækja tengdum ferðaþjónustu til að skapa upplifanir utan hefðbundins ferðamannatíma. Heildarframlag stofnenda sjóðsins á þessu ári og því næsta verður 70 milljónir króna. Landsbankinn og Nýsköpunarmiðstöð f.h iðnaðarráðuneytis í samstarfi við aðra hagsmunaaðila halda opna kynningarfundi um land allt 21. til 24. nóvember næstkomandi. Á Akureyri verður fundurinn haldinn þriðjudaginn 22. nóvember að Borgum við Norðurslóð kl. 12.30-13.30. Lundi í Grímsey. Mynd: Friðþjófur Helgason.
https://www.akureyri.is/is/frettir/horft-fram-a-bjartari-tima	Horft fram á bjartari tíma Fjárhagsáætlun Akureyrarbæjar fyrir árið 2012 verður lögð fram til fyrri umræðu í bæjarstjórn Akureyrar í dag og er gert ráð fyrir að seinni umræða fari fram 6. desember. Rekstrarafkoma A– og B–hluta er áætluð jákvæð um 68,3 milljónir króna eftir fjármagnsliði og tekjuskatt. Áætlunin gerir ekki ráð fyrir frekari niðurskurði en hins vegar verður áfram reynt að hagræða í rekstri eins og frekast er kostur. Gjaldskárhækkunum er einnig stillt í hóf og fylgja yfirleitt verðlagsþróun en eru í nokkrum tilvikum undir henni. Í raun má segja að horft sé fram á bjartari tíma á þeim forsendum meðal annars að atvinnuleysi hefur minnkað í sveitarfélaginu, útsvarstekjur hækka, fólksfjölgun er stöðug, fyrirsjáanleg er fjölgun ferðamanna og framundan eru ýmis spennandi verkefni sem munu treysta atvinnulífið enn frekar. Heildartekjur samstæðureiknings Akureyrarbæjar eru áætlaðar tæpir 16,9 milljarðar króna en heildarútgjöld án fjármagnsliða eru áætluð rúmir 15,2 milljarðar króna. Niðurstaða án fjármagnsliða er því rúmir 1,6 milljarðar króna. Fjármagnsgjöld eru áætluð tæpir 1,5 milljarðar og rekstrarniðurstaða er áætluð jákvæð um rúmar 68 milljónir króna. Heildartekjur aðalsjóðs verða rúmir 12,3 milljarðar en heildarútgjöld rúmir 13,2 milljarðar. Fjármunatekjur aðalsjóðs eru áætlaðar tæpar 918 milljónir. Gert er ráð fyrir óbreyttri útsvarsprósentu eða 14,48% í fyrirliggjandi áætlun. Leikskólagjöld hækka og hlutur foreldra verður eftir hækkun um 22% af heildarkostnaði við vistun hvers barns. Gert er ráð fyrir að sporphirðugjald hækki um 5% og verði 23.100 kr. á hvert heimili. Þrátt fyrir miklar almennar kostnaðarhækkanir er reynt að stilla hækkunum á gjaldskrám mjög í hóf. Samband íslenskra sveitarfélaga hefur nú lokið kjarasamningum við alla hópa starfsmanna og auk launahækkana árið 2011 leiða þeir að jafnaði til launahækkunar um 3% árið 2012. Aðhald verður áfram í yfirvinnu og ekki verður um að ræða uppsagnir meðal starfsmanna bæjarins. Í almennum rekstrargjöldum stofnana og deilda er enn gætt aðhalds en í forsendum áætlunar er gert ráð fyrir 2% hækkun á þessum liðum sem er talsvert undir verðlagsþróun. Framkvæmdaáætlun Fasteigna Akureyrar fyrir árið 2012 verður rúmur 1,5 milljarður króna. Framkvæmdum verður fram haldið við Naustaskóla og hjúkrunarheimili við Vestursíðu sem áætlað er að ljúki á haustmánuðum 2012. Framkvæmdir á vegum eignasjóðs gatna eru áætlaðar fyrir 320 milljónir króna. Fjárfestingar Norðurorku eru áætlaðar um 200 milljónir króna og framkvæmdir Hafnarsamlags Norðurlands gera samtals ráð fyrir fjárfestingum upp á 112 milljónir en þar af eru innan hafnaráætlunar 46 milljónir króna en utan hennar 65,5 milljónir króna. Langtímaskuldaaukning samstæðunnar er rúmar 418 milljónir króna á næsta ári. Afborganir lána nema tæpum 1,2 milljörðum króna og ný lán verða tekin fyrir 1,6 milljarð. Handbært fé frá rekstri verður rúmir 2 milljarðar króna.
https://www.akureyri.is/is/frettir/ljosin-tendrud-a-jolatrenu-1	Ljósin tendruð á jólatrénu Ljósin á jólatrénu á Ráðhústorgi verða tendruð laugardaginn 26. nóvember en það er að venju vinabær Akureyrar í Danmörku, Randers, sem gefur bæjarbúum tréð. Dagskráin hefst kl. 14.50 og er áætlað að henni ljúki um kl. 16.00. Boðið verður upp á ýmis konar tónlistaratriði, flutt stutt ávörp, jólakötturinn læðist inn á torgið og jólasveinarnir í humátt á eftir honum. Dagskrána má sjá HÉR og fólki er einnig bent á að skoða dagskrá Aðventuævintýris á Akureyrien að venju verður margt og mikið um að vera í bænum á aðventunni.
https://www.akureyri.is/is/frettir/kea-uthlutar-styrkjum-1	KEA úthlutar styrkjum Bæjarstjórinn á Akureyri, Eiríkur Björn Björgvinsson, og framkvæmdastjóri KEA, Halldór Jóhannsson, afhentu í gær styrki úr Menningar- og viðurkenningasjóði KEA. Þetta er í 78. sinn sem KEA veitir styrki úr sjóðnum og fór úthlutunin fram í Ketilhúsinu á Akureyri. Auglýst var eftir umsóknum í september og bárust 203 umsóknir. Veittir voru 38 styrkir, samtals að fjárhæð 6,1 milljón króna. Úthlutað var úr fjórum styrkflokkum; almennum flokki, ungum afreksmönnum, þátttökuverkefnum og íþróttastyrkjum. Ellefu aðilar hlutu almennan styrk, hver að fjárhæð 150 þúsund krónur. Til ungra afreksmanna voru veittar fimmtán viðurkenningar og styrkir, rúmlega 1,8 milljónir króna. Til þátttökuverkefna var úthlutað 1,250 þúsund krónum og hlutu fimm aðilar styrk. Sjö íþróttastyrkir voru veittir, alls 1,400 þúsund krónur. Almennir styrkir, styrkupphæð 150.000 kr. Alberto Porro Carmona - Til að gefa út tónlistarkennslubók fyrir börn. Arndís Bergsdóttir og Andrea Hjálmsdóttir -Til að vinna viðtalsrannsókn við konur sem unnu á Sambandsverksmiðjunum á Akureyri. Fálkasetur Íslands – Vegna kaupa á fjarsjá fyrir Fálkasetrið í Ásbyrgi. Íþróttafélagið Völsungur - Til að skrá sögu meistaraflokks í knattspyrnu karla. Kvennakór Akureyrar - Til að halda tónleika í tilefni 10 ára afmælis kórsins. Leikfangasafnið Friðbjarnarhúsi - Til að setja upp sýningu í tilefni 150 ára afmælis Akureyrarbæjar. Ljóðasetri Íslands - Vegna lifandi viðburða í setrinu. Lúðrasveit Akureyrar - Til að halda landsmót skólalúðrasveita á Akureyri. Skákfélag Akureyrar - Til að kaupa skjávarpa til nota við skákkennslu. Tónlistarfélag Akureyrar - Til að halda hádegis-tónleikaröðina Föstudagsfreistingar. Vallakirkja Svarfaðardal - Til kaupa á orgeli í tilefni 150 ára afmæli kirkjunnar. Ungir afreksmenn, styrkupphæð 125.000 kr. Anna Sonja Ágústsdóttir, íshokkí. Auður Anna Jónsdóttir, blak. Bjarki Gíslason, frjálsar íþróttir. Einar Rafn Stefánsson, snjóbretti. Einar Sigurðsson, motocross og enduro. Fannar Hafsteinsson, knattspyrna. Hrafnhildur Ósk Birgisdóttir, listhlaup á skautum. Jón Kristinn Þorgeirsson, skák. Kolbeinn Höður Ólafsson, frjálsar íþróttir. Kolbrún Gígja Einarsdóttir, handbolti. Lára Einarsdóttir, knattspyrna. Magnús Finnsson, skíði. Sævar Birgisson, skíði. Viktor Samúelsson, kraftlyftingar. Þóra Kristín Gunnarsdóttir, píanó. Íþróttastyrkir: Frjálsíþróttadeild UMFS, kr.200.000 - Til að koma upp aðstöðu til sleggju- og kringlukasts. Golfklúbburinn Hamar Dalvík, kr. 200.000 - Til æfingaferðar afrekshóps 13 til 18 ára unglinga til Spánar. Hestamannafélagið Léttir, kr. 200.000 - Til kaupa á kvikmyndavél til að nota við reiðkennslu barna og unglinga. Knattspyrnufélag Fjallabyggðar, kr. 200.000 - Til að endurnýja mörk og annan búnað. Skíðafélag Siglufjarðar Skíðaborg, kr. 200.000- Til kaupa á skíðastöngum og þráðlausum tímatökubúnaði. Skotfélag Akureyrar, kr. 200.000 - Til að byggja upp inniaðstöðu fyrir skotfélagið. Ungmennafélag Langnesinga, kr. 200.000 - Til að stofna afreksskóla og kaupa Kids Athletic búnað. Þátttökuverkefni: Karlakór Akureyrar – Geysir, kr. 250.000 - Til tónleikahalds í tilefni af 90 ára afmælis kórsins. Gamli barnaskólinn Skógum, Fnjóskadal kr. 250.000 - Til að varðveita gamla barnaskólann í Skógum. Skeiðfélagið Náttfari, kr. 250.000 - Til kaupa á startbásum. Tónvinafélag Laugaborgar, kr. 250.000 - Til kaupa á flygli. Byggðir Eyjafjarðar, kr. 250.000 - Til að gefa út ritið Byggðir Eyjafjarðar.
https://www.akureyri.is/is/frettir/influensan-er-komin-1	Inflúensan er komin Fyrsta inflúensutilfelli vetrarins hefur verið staðfest á veirufræðideild Landspítala. Inflúensan greindist í íslenskum ferðamanni sem var að koma frá Suður-Asíu og er af stofni inflúensu A(H3) sem hefur valdið árlegri inflúensu síðastliðna áratugi. Ferðamaðurinn var í hópi Íslendinga og veiktust margir í hópnum með inflúensulíkum einkennum. Það er því hugsanlegt að inflúensan nái útbreiðslu hér á landi á næstu vikum. Til greina kemur að meðhöndla inflúensu með veirulyfjum að undangengnu mati læknis. Sjá nánar á heimasíðu HAK. Kaldbakur í nóvember 2010.
https://www.akureyri.is/is/frettir/ljosaganga-og-samstada-1	Ljósaganga og samstaða Í tilefni af alþjóðlegu 16 daga átaki gegn kynbundnu ofbeldi verður efnt til örþings í Kvos Menntaskólans á Akureyri á morgun, föstudaginn 25. nóvember kl. 16.30. Gengið verður með kyndla frá Menntaskólanum að Ráðhústorgi kl. 17 þar sem fram fer samstaða með brotaþolum ofbeldis. Í Kvosinni mun Katrín Björg Ríkarðsdóttir, framkvæmdastjóri samfélags- og mannréttindadeildar Akureyrarbæjar, kynna aðgerðaáætlun bæjarins gegn kynbundnu ofbeldi og ofbeldi gegn börnum, Aflið mun kynna starfsemi sína og nemendur Menntaskólans stíga á stokk. Alþjóðlegt 16 daga átak gegn kynbundnu ofbeldi má rekja aftur til ársins 1991 og er þetta því í 20. skiptið sem átakið er haldið á heimsvísu. Dagsetning átaksins var valin til að tengja á táknrænan hátt kynbundið ofbeldi og mannréttindi. 25. nóvember er alþjóðlegur baráttudagur gegn ofbeldi gegn konum og 10. desember er hinn alþjóðlegi mannréttindadagur. Markmið átaksins er að knýja á um afnám alls kynbundins ofbeldis. Í ár er alþjóðlegt þema átaksins kynbundið ofbeldi í stríði og vopnuðum átökum en jafnframt er sjónum beint að heimilisofbeldi því aðeins þegar friður er á heimilum næst friður í heiminum. Hér heima höfum við því einbeitt okkur að yfirskrift átaksins "Heimilisfriður - heimsfriður". Margt hefur áunnist undanfarin ár í baráttu gegn kynbundnu ofbeldi; íslensk stjórnvöld hafa gert ítarlega aðgerðaáætlun gegn ofbeldi á heimilum og kynferðisofbeldi og aðgerðaáætlun gegn mansali. Brýnt er að fyrirhugaður niðurskurður hins opinbera bitni ekki á framkvæmd þessara áætlana því vitað er að efnahagsþrengingar geta leitt til aukins kynbundins ofbeldis. Að ljósagöngunni og samstöðunni standa: Jafnréttisstofa Aflið - samtök gegn kynferðis- og heimilisofbeldi Samfélags- og mannréttindadeild Akureyrarbæjar Rannsóknarmiðstöð gegn ofbeldi Verkmenntaskólinn á Akureyri Menntaskólinn á Akureyri Zontaklúbburinn Þórunn Hyrna Zontaklúbbur Akureyrar Veitingahúsið Bautinn Menntaskólinn á Akureyri.
https://www.akureyri.is/is/frettir/nr-1052-2011-auglysing-um-skipulagsmal-i-akureyrarkaupstad-breyting-a-deiliskipulagi	NR. 1052/2011 AUGLÝSING UM SKIPULAGSMÁL Í AKUREYRARKAUPSTAÐ Breyting á deiliskipulagi, Lystigarður Akureyrar Bæjarstjórn Akureyrarkaupstaðar hefur þann 1. nóvember 2011 í samræmi við skipulagslög nr. 123/2010 samþykkt deiliskipulagsbreytingu fyrir Lystigarð Akureyrar, Eyrarlandsvegi 30. Breytingin felur í sér að byggingarmagn fyrir fyrirhugaða byggingu kaffihúss í Lystigarðinum er aukið um 30 m². Byggingin stækkar úr 150 m² í 180 m². Einnig er breyting á texta í greinargerð í kafla 3.1.2 Kaffihús og skjólveggur er lengdur til vesturs. Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi. F.h. Akureyrarkaupstaðar Arnar Birgir Ólafsson, verkefnastjóri skipulagsmála.
https://www.akureyri.is/is/frettir/nr-1055-2011-auglysing-um-skipulagsmal-i-akureyrarkaupstad	NR. 1055/2011 auglýsing um breytingu á deiliskipulagi, Naustahverfi 1. áfangi, Hamratún 22-24. Breyting á deiliskipulagi, Naustahverfi 1. áfangi, Hamratún 22-24. Bæjarstjórn Akureyrarkaupstaðar hefur þann 18. október 2011 í samræmi við skipulagslög nr. 123/2010 samþykkt deiliskipulagsbreytingu fyrir Naustahverfi 1. áfanga, Hamratún 22-24. Breytingin felur í sér að einni lóð undir 2ja hæða fjölbýlishús er skipt upp í tvær lóðir. Núverandi hámarksíbúðafjöldi á óskiptri lóð er 8 íbúðir og verður 4 íbúðir á hvorri lóð, (samtals 8 íbúðir á báðum lóðum). Núverandi byggingarreit, stærð 12 x 52, er skipt upp og verður 12 x 18 á hvorri lóð. Leyfð hámarksstærð húss á núverandi lóð er 1.244 m² og verður 622 m² á hvorri lóð. Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi. F.h. Akureyrarkaupstaðar Arnar Birgir Ólafsson, verkefnastjóri skipulagsmála.
https://www.akureyri.is/is/frettir/vegleg-gjof-til-maedrastyrksnefndar-akureyrar-1	Vegleg gjöf til Mæðrastyrksnefndar Akureyrar Sjö verkalýðsfélög í Eyjafirði afhentu Mæðrastyrksnefnd Akureyrar styrk að upphæð kr. 1.770.000 fyrir helgina. Jóna Berta Jónsdóttir veitti styrknum viðtöku fyrir hönd Mæðrastyrksnefndarinnar. Jóna Berta þakkaði fyrir og sagði að þetta kæmi að góðum notum. Hún sagði einnig að þeir sem þurfa á aðstoð að halda þyrftu að koma í húsnæði Mæðrastyrksnefndar dagana 8. til 10. desember nk. milli kl. 13 og 17 og skrá sig. Þeir sem ekki geta mætt á svæðið geta hringt í síma 868 3143 eða 460 4617 á sama tíma. Afhending fer svo fram dagana 16. til 19. desember í Íþróttahöllinni á Akureyri þar sem Mæðrastyrksnefnd er til húsa. Gengið inn að vestan frá Þórunnarstræti. Það er alltaf opið á þriðjudögum frá kl. 13 til 18 og þá daga sem úthlutun fer fram verður opið á sama tíma. Rétt er að vekja athygli á því að Mæðrastyrksnefnd Akureyrar aðstoðar fólk um allan Eyjafjörð, frá Siglufirði að Grenivík, og starfar allan ársins hring þótt mestu annirnar séu nú eins og jafnan áður í kringum jólahátíðina. “Allar ábendingar eru vel þegnar ef fólk veit um einhvern sem þarf aðstoð en af einhverjum ástæðum getur ekki óskað eftir henni,” segir Jóna Berta. Einnig er hægt að hafa samband við skrifstofur stéttarfélaga með slíkar ábendingar og verður þeim þá komið áfram til Mæðrastyrksnefndar. Félögin sjö sem færðu nefndinni styrk eru Eining-Iðja, Fagfélagið, Félag málmiðnaðarmanna Akureyri, Félag verslunar- og skrifstofufólks Akureyri og nágrennis, Sjómannafélag Eyjafjarðar, Sjómannafélag Ólafsfjarðar og Verkstjórafélag Akureyrar og nágrennis. Ef fleiri vilja leggja nefndinni lið þá er hægt að leggja inn á reikning Mæðrastyrksnefndar í Arion banka. Reikningsnúmerið er 0302-13-175063 og kennitalan er 460577-0209. Munið, margt smátt gerir eitt stórt. Mynd og frétt af heimasíðu Vikudags. Frá afhendingu styrksins. Mynd: Vikudagur.
https://www.akureyri.is/is/frettir/landnamsmennirnir-i-landnami-helga-magra	Landnámsmennirnir í landnámi Helga magra Fyrirlesturinn er í röð viðburða sem Sögufélag Eyfirðinga stendur fyrir í tilefni af 40 ára afmæli félagsins. Að þessu sinni er viðburðurinn í samstarfi við Félag sjálfstætt starfandi fræðimanna á Norðurlandi - AkureyrarAkademíuna. Í byrjun verður örstutt kynning á Sögufélagi Eyfirðinga og viðstöddum boðið að gerast félagsmenn. Helgi magri og Þórunn hyrna.
https://www.akureyri.is/is/frettir/skidavertidin-ad-hefjast	Skíðavertíðin að hefjast Ákveðið hefur verið að opna skíðasvæðið í Hlíðarfjalli næsta laugardagsmorgun kl. 10.00. Þrjár lyftur verða þá opnar, Fjarkinn, Auður og Töfrateppið fyrir börnin. Fljótlega kemur síðan í ljós hvenær hægt verður að troða og opna efra svæðið fyrir ofan Strýtu. Guðmundur Karl Jónsson, forstöðumaður skíðasvæðisins, segir að nú kyngi niður snjó í Fjallinu en mest munar þó um að snjóframleiðslan hefur gengið prýðilega síðustu daga og mjög gott undirlag er komið í brautirnar. Vetrarkort í Hlíðarfjall eru nú til sölu á Glerártorgi og hefur það mælst vel fyrir, enda þægilegt að geta mætt í Fjallið með kortin á reiðum höndum. Áfram verður boðið upp á þrjár skiptihelgar við hin skíðasvæðin í Eyjafirði: á Dalvík og Siglufirði og nú í vetur bætist skíðasvæðið í Tindastóli við Sauðárkrók einnig við. Þannig gefst vetrarkorthöfum kostur á að heimsækja einnig hin skíðasvæðin eina helgi í janúar, febrúar og mars, og bæta þannig enn frekar upplifun sína á vetrarævintýri við Eyjafjörð. Snjóframleiðsla í Hlíðarfjalli.
https://www.akureyri.is/is/frettir/kristinn-og-vikingur-heidar-i-hofi	Kristinn og Víkingur Heiðar í Hofi Kristinn Sigmundsson og Víkingur Heiðar Ólafsson flytja Vetrarferðina eftir Franz Schubert á tónleikum í aðalsal Hofs, Hamraborg, laugardaginn 3. desember kl. 15.00. Kristin Sigmundsson þarf ekki að kynna söngfólki, hann er einn besti bassasöngvari heims. Víking Heiðar Ólafsson þarf heldur ekki að kynna, þessi bráðungi drengur hefur spilað sig svo dátt inn í tónlistarheiminn á undanförnum misserum. Vðfangsefnið er Vetrarferðin (Die Winterreise) lagaflokkur eftir Franz Schubert við ljóð Wilhelms Müller. Vetrarferðin er í tveimur hlutum, með tólf kvæðum í hvorum hluta og segir sögu af ungum manni, óendurgoldinni ást hans og ferðalagi hans að vetri. Mörg af þessum sönglögum eru jafnvel orðin hluti af söngheimi Íslendinga. Kristinn Sigmundsson hefur sungið Vetrarferðina margoft og meðal annars gefið hana út á plötu með Jónasi vini sínum Ingimundarsyni. Gagnrýnendur voru á því máli þegar Kristinn og Víkingur stilltu saman strengi sína í vor í Hörpu að þar hefði gerst eitthvert undur. Samvinna og samstilling þessa reynslobolta í söng af öllu tagi og hins unga píanósnillings hefði verið með ólíkindum. Svo vel tókst til, að minnsta kosti, að þeir félagar hafa verið hvattir til að hljóðrita þessa útgáfu sína á Vetrarferð Schuberts. Heimasíða Hofs og miðasala. Víkingur Heiðar og Kristinn.
https://www.akureyri.is/is/frettir/fullveldisdagurinn-2011	Fullveldisdagurinn 2011 Boðið verður upp á viðamikla dagskrá í Háskólanum á Akureyri á fullveldisdaginn, 1. desember. Dagskráin hefst á málþingi sem er tileinkað stjórnlagaráðinu og nýrri stjórnarskrá og að því loknu hefst dagskrá við Íslandsklukkuna. Kl. 13.30–16.00: Stjórnarskrá í mótun - Hvernig lítur hún út? Málþing í stofu M102, frummælendur eru: Salvör Nordal, Oddný Mjöll Arnardóttir, Jón Ólafsson, Björg Thorarensen og Ágúst Þór Árnason. Fundarstjóri er Guðmundur H. Frímannsson. Sjá nánar hér. Kl. 16.15: Hátíðardagskrá við Íslandsklukkuna. Klukkunni verður hringt 11 sinnum fyrir árið 2011 af Kristínu Ástgeirsdóttur, jafnréttisstýru. Barnakór Giljaskóla syngur inn jólamánuðinn. Kl. 16.30: Í anddyri háskólans, Miðborg, verður boðið upp á kakó og smákökur og barnakór Giljaskóla syngur jólalög. Á bókasafni háskólans verður opnuð sýningin Íslenskt landsslag og blóm. Listaverkin eru í eigu Háskólans á Akureyri eftir listamannahjónin Karen Agnete Þórarinsson og Svein Þórarinsson. Sýningarstjóri er Guðmundur Ármann Sigurjónsson. Tilvalið er að eiga góða stund á fullveldisdaginn í háskólanum og hefja jólamánuðinn á huggulegu nótunum. Íslandsklukkan, útilistaverk Kristins Hrafnssonar.
https://www.akureyri.is/is/frettir/ljosin-tendrud-a-jolatrenu-i-hrisey	Ljósin tendruð á jólatrénu í Hrísey Fimmtudaginn 1. desember kl. 17.00 voru ljósin kveikt á jólatrénu í Hrísey. Tréð kemur frá Akureyrarbæ en Ferðamálafélagð hefur skipulagt þennan viðburð undanfarin ár. Gengið var í kringum tréð og sungnir nokkrir jólasöngvar. Á eftir bauð Júllabúð upp á heitt súkkulaði og smákökur. Engir jólasveinar mættu á svæðið því illa gekk að ná sambandi við þá. Á morgun, laugardaginn 3. desember, verður jólastund í húsi Hákarla Jörundar. Þar mun kirkjukórinn syngja jólalög, Aðalsteinn Bergdal lesa jólasögu og nemendur úr Hríseyjarskóla lesa frumsamin ljóð og sögur og ýmislegt fleira verður á dagskrá. Strax á eftir verður kaffihlaðborð í Brekku og kl. 18.00 verður kveikt á leiðalýsingu í kirkjugarðinum. Það er augljóslega nóg um að vera á aðventunni í Hrísey. Gengið í kringum jólatréð í Hrísey.
https://www.akureyri.is/is/frettir/jolaannir-i-gamla-baenum-laufasi	Jólaannir í Gamla bænum Laufási Aðventudagur í Laufási er orðinn fastur liður í jólaundirbúningi margra, en hann verður haldinn sunnudaginn 4. desember kl. 13.30-16.00. Þá gefst tækifæri til að fylgjast með undirbúningi jólanna eins og hann var í gamla sveitasamfélaginu. Í augum lágvaxinna gesta verður hápunktur dagsins eflaust heimsókn árstíðabundinna gesta en ef að líkum lætur munu jólasveinar úr Dimmuborgum koma í heimsókn. Einnig verður hægt að kitla bragðlaukana og hlýða á jólastemmur og ljúfa harmonikku tóna í bland við fiðluleik. Það er hangikjötsilmur í loftinu, snarkar í hlóðum og laufabrauðsútskurður í baðstofunni. Einhverjir skringilegir karlar eru á ferli í bæjargöngunum og fólk við jólaundirbúning um allan bæinn. Hvað er á seiði? Jólaandi liðins tíma verður á sveimi í Gamla bænum í Laufási við Eyjafjörð. Jólaundirbúningurinn hefst með jólastund í Laufáskirkju kl. 13.30 í umsjón sr. Bolla Péturs Bollasonar. Yngri barnakór Akureyrarkirkju kemur í heimsókn og syngur jólalög. Eva Margét og Þóra Björk leika ljúfa tóna á harmonikku og fiðlu. Í Gamla bænum mun eldur loga á hlóðum og krauma í feitinni á meðan laufabrauðið er skorið og steikt. Ilmur af nýreyktu hangikjöti læðist um híbýlin og hægt verður að smakka á þeim og öðrum kræsingum s.s jólagraut og bringukollum. Unnið verður að tólgarkertagerð, tálgað úr tré, spunnið úr ull ásamt öðru. Þá geta börn á öllum aldri föndrað jólaskraut eins og tíðkaðist áður fyrr. Gripið verður í spil og púkkið rifjað upp með öðrum. Kvæðasöngur með jólalegum blæ eins og kvæðamannafélagi Gefjunar er einu lagið mun fylla hvern krók og krima í Gamla bænum um leið og yndislegur ilmur hins rómaða kúmenkaffis leikur um vit gesta. Í Gamla prestshúsinu verður jólamarkaður úr héraði en þar kennir ýmissa grasa. Í Gamla prestshúsinu verður handverk úr héraði til sölu ásamt ilmandi smákökum, kakói og kaffi undir jólalegum harmonikkuleik Evu Margrétar Árnadóttur. Það er Laufáshópur Handraðans, Kvæðamannafélagið Gefjun, ásamt fjölda annarra velunnara Laufáss sem gerir það mögulegt að hægt er að upplifa jólaundirbúning gamla sveitasamfélagsins á þennan hátt. Aðgangseyrir er 700 kr. fyrir fullorðna en ókeypis er fyrir börnin. KEA-kortið veitir 50% afslátt. Jólastemma úr Laufási.
https://www.akureyri.is/is/frettir/vetraraevintyri-a-glerardal	Vetrarævintýri á Glerárdal Ferðaþjónustan Extreme Adventures hefur nú útbúið eins konar ferðamiðstöð í gamla vigtarhúsinu þar sem áður voru sorphaugar Akureyringa og um helgina verður boðið upp á stuttar kynnisferðir á snjósleðum án endurgjalds. Tilvalið er fyrir fjölskyldur að kíkja upp eftir og skoða það sem um er að vera. Opið verður um helgina meðan dagsbirtu nýtur eða frá kl. 10-16. Að sögn Sigurðar Baldurssonar hjá Extreme Adventures er ekki enn kominn nægur snjór inn á Glerárdal og á Súlur til þess að hægt sé að bjóða ferðir upp á Súlumýrar en það verður gert á næstu vikum og mánuðum. Þá verður einnig boðið upp á fjallaferð upp í Fálkafell á sérútbúnum trukki fyrirtækisins. Vegurinn upp að vigtarhúsinu er fólksbílafær.
https://www.akureyri.is/is/frettir/heimspekikaffi-a-sunnudag	Heimspekikaffi á sunnudag Á heimspekikaffi á sunnudag leiðir Katrín Jakobsdóttir, mennta- og menningarmálaráðherra, umræðu með forspjalli um gildi heimspekilegrar samræðu og veltir upp þeirri spurningu meðal annars hvort aðferðir slíkrar samræðu henti almennri samfélagslegri samræðu. Heimspekikaffið fer fram á Bláu könnunni kl. 11-12 á sunnudag. Katrín Jakobsdóttir.
https://www.akureyri.is/is/frettir/afmaelismerki-akureyrarbaejar	Afmælismerki Akureyrarbæjar Í tilefni af 150 ára afmæli Akureyrarkaupstaðar á næsta ári var efnt til samkeppni um merki afmælisársins meðal nemenda við listhönnunardeild Myndlistarskólans á Akureyri. Í dag var tilkynnt að merki Sigrúnar Bjargar Aradóttur, nemanda á þriðja ári, hefði verið valið sem einkennismerki fyrir 150 ára afmælið. Leiðbeinandi nemenda í verkefninu var Þórhallur Kristjánsson. Að mati dómnefndar uppfyllir merki Sigrúnar allar kröfur sem gerðar eru til tækifærismerkis sem þessa. Þannig býður uppbygging merkisins upp á ólíkar birtingarmyndir, t.d. í smækkaðri framsetningu á minjagripum. Í greinargerð sem fylgir vinningstillögunni segir hönnuðurinn m.a.: „Merkið er byggt á merki Akureyrarkaupstaðar með tilvísun í örninn.“ Það er álit dómnefndar að þessi tilvísun gangi fyllilega upp. Sumpart leitar höfundurinn fanga í fortíðinni sem núverandi byggðamerki byggir á og um leið er framsetningin framsækin og í takt við núið. Myndmál merkisins er sterkt og tengingin við Akureyri skýr; áberandi form í merkinu eru vængir arnarins sem teygjast til himins en eru um leið umfaðmandi. Með því að rjúfa merkið í nokkur form, þá myndar bilið á milli þeirra töluna 150. Þetta gerir að verkum að merkið stendur vel fyrir sínu án stuðnings af letri, sem sannarlega er styrkur. Dómnefndina skipuðu: Pétur Bolli Jóhannesson, skipulags- og byggingarfulltrúi Akureyrarbæjar Bryndís Óskarsdóttir, grafískur hönnuður Guðrún Harpa Örvarsdóttir, formaður Myndlistarfélagsins á Akureyri Helgi Vilberg, skólastjóri Myndlistaskólans á Akureyri Arnfríður Arnardóttir, myndlistarmaður og kennari Þórhallur Kristjánsson, grafískur hönnuður 150 ára afmælismerki Akureyrarbæjar.
https://www.akureyri.is/is/frettir/nr-1087-2011-auglysing-um-overulega-breytingu-a-adalskipulagi-akureyrar-2005-2018-staekkun-hafnarsvaedis-vid-torfunef	Nr. 1087/2011 auglýsing um óverulega breytingu á Aðalskipulagi Akureyrar 2005-2018, stækkun hafnarsvæðis við Torfunef Skipulagsstofnun staðfesti þann 16. nóvember 2011 breytingu á aðalskipulagi Akureyrar 2005-2018, sem samþykkt var í bæjarstjórn Akureyrarkaupstaðar þann 18. október 2011. Niðurstaða sveitarstjórnar var auglýst 9. nóvember 2011. Breytingin felst í að hafnarsvæði við Torfunef er stækkað um 170 m². Heildarflatarmál hafnarsvæðis er fært í yfirlitstöflu í greinargerð aðalskipulagsins. Málsmeðferð var samkvæmt 2. mgr. 36. gr. skipulagslaga nr. 123/2010. Breytingin öðlast þegar gildi. Skipulagsstofnun, 16. nóvember 2011. Stefán Thors. Erna Hrönn Geirsdóttir. B-deild - Útgáfud.: 30. nóvember 2011
https://www.akureyri.is/is/frettir/kuldatid-a-akureyri	Fögur kuldatíð á Akureyri Mjög kalt hefur verið á Akureyri síðustu daga eða hátt í 20 gráðu frost en í dag er frostið talsvert minna. Veður getur verið ákaflega fagurt í froststillunum. Meðfylgjandi myndir voru teknar í og við bæinn miðvikudaginn 7. desember. Þótt sólar njóti ekki nema hluta úr degi þá er birtan kærkomin og getur orðið fallega bleik og blá á þessum árstíma. Blessuð sólin elskar allt, allt með kossi vekur, haginn grænn og hjarnið kalt hennar ástum tekur. Geislar hennar út um allt, eitt og sama skrifa, á hagann grænan, hjarnið kalt: Himneskt er að lifa! (Hannes Hafstein) Smellið á myndirnar til að sjá stærri útgáfur.
https://www.akureyri.is/is/frettir/skjaldarmerki-akureyrar	Skjaldarmerki Akureyrar Á þriðjudag var 150 ára afmælismerki Akureyrarkaupstaðar kynnt til sögunnar en á næsta ári verður hálf önnur öld liðin frá því bærinn fékk kaupstaðarréttindi. Af því tilefni er vert að rifja upp sögu byggðarmerkis Akureyrar sem upphaflega var teiknað af Tryggva Magnússyni listmálara. Merkið á rætur að rekja til Alþingishátíðarinnar 1930 en var þó illa varðveitt þegar fram liðu stundir og var loks svo komið að það hafði verið skrumskælt, ef svo má segja, og var til í mörgum býsna ólíkum útgáfum. Árið 1987 var loks gerð samþykkt í bæjarstjórn Akureyrar um skjaldarmerki Akureyrar og hafði Guðmundur Ármann Sigurjónsson myndlistarmaður þá verið fenginn til að teikna það upp aftur, bæði í almennri einlitri útgáfu og þrílitri hátíðarútgáfu. Var þá sérstaklega kveðið á um notkun þess, lit og fleira. Merkið er blár skjöldur með hvítum fugli. Á bringu fuglsins er skjöldur markaður með kornknippi. Blái liturinn er litur himinsins og fjarlægra fjalla, kornknippið tákn nafnsins Akureyri, en fuglinn tengdur frásögn Heimskringlu um landvættir: Haraldur Gormsson konungur bauð fjölkunnugum manni að fara hamförum til Íslands. Sá fór í hvalslíki. Er hann fór inn eftir Eyjafirði „fór móti honum fugl svo mikill að vængirnir tóku út fjöllin tveggja vegna og fjöldi annarra fugla, bæði stórir og smáir.“ Í Heimskringlu segir orðrétt: Haraldur konungur bauð kunngum manni að fara í hamförum til Íslands og freista hvað hann kynni segja honum. Sá fór í hvalslíki. En er hann kom til landsins fór hann vestur fyrir norðan landið. Hann sá að fjöll öll og hólar voru fullir af landvættum, sumt stórt en sumt smátt. En er hann kom fyrir Vopnafjörð þá fór hann inn á fjörðinn og ætlaði á land að ganga. Þá fór ofan eftir dalnum dreki mikill og fylgdu honum margir ormar, pöddur og eðlur og blésu eitri á hann. En hann lagðist í brott og vestur fyrir land, allt fyrir Eyjafjörð. Fór hann inn eftir þeim firði. Þar fór móti honum fugl svo mikill að vængirnir tóku út fjöllin tveggja vegna og fjöldi annarra fugla, bæði stórir og smáir. Braut fór hann þaðan og vestur um landið og svo suður á Breiðafjörð og stefndi þar inn á fjörð. Þar fór móti honum griðungur mikill og óð á sæinn út og tók að gella ógurlega. Fjöldi landvætta fylgdi honum. Brott fór hann þaðan og suður um Reykjanes og vildi ganga upp á Víkarsskeiði. Þar kom í móti honum bergrisi og hafði járnstaf í hendi og bar höfuðið hærra en fjöllin og margir aðrir jötnar með honum. (Ólafs saga Tryggvasonar 33. kap.) Skjaldarmerki Akureyrarkaupstaðar.
https://www.akureyri.is/is/frettir/andlat-thorlakur-sigurdsson	Andlát: Þorlákur Sigurðsson Þorlákur Sigurðsson, fyrrverandi oddviti í Grímsey, lést á lungnadeild Borgarspítalans í fyrrinótt, 79 ára að aldri. Hann hafði legið á sjúkrahúsi í um fjóra mánuði þar sem hann glímdi við erfið veikindi. Þorlákur fæddist í Grímsey 5. janúar 1932 og bjó þar alla sína ævi. Hann var sonur hjónanna Sigurðar Kristinssonar og Kristjönu Þorkelsdóttur í Hátúni í Grímsey. Þorlákur stundaði sjómennsku og landbúnað frá unga aldri og starfaði sem kennari árin 1952-1954 auk þess að gegna stöðu meðhjálpara í Miðgarðakirkju um árabil. Þá var hann oddviti í Grímsey árin 1982-2002. Eftirlifandi eiginkonu sinni, Huldu Reykjalín Víkingsdóttur, kynntist hann snemma á lífsleiðinni og giftust þau 10. september 1955. Þau eignuðust sjö börn, 28 barnabörn og 21 barnabarnabarn. Frétt og mynd af mbl.is. Þorlákur Sigurðsson. Mynd af mbl.is.
https://www.akureyri.is/is/frettir/breyttur-morgunverdur-a-leikskolum-akureyrarbaejar	Breyttur morgunverður á leikskólum Akureyrarbæjar Að gefnu tilefni skal tekið fram að ekki stendur til að hætta að bjóða börnum morgunverð á leikskólum Akureyrarbæjar. Frá áramótum verður matseðlum hins vegar breytt á þann hátt að í morgunmat og miðmorgunhressingu verður börnum boðið upp á 2-5 tegundir af ávöxtum og grænmeti, vatn og mjólk, í stað kornmetis sem áður var. Þetta er meðal annars gert með tilvísun til leiðbeininga frá Lýðheilsustöð um að mikilvægt sé fyrir börn að fá um fimm skammta á dag af ávöxtum og grænmeti og að ekki líði of langur tími á milli máltíða. Einnig hefur verið ákveðið að hafa sama matseðil í öllum leik- og grunnskólum Akureyrarbæjar. Meginmarkmiðið með þeirri breytingu er að tryggja að öll skólabörn fái hollan og næringraríkan hádegisverð. Matseðillinn mun ná yfir sjö vikur í senn og verður mjög sýnilegur á heimasíðum skólanna. Hægt verður að skoða matseðilinn fyrir hvern dag og sjá innihaldslýsingu máltíðanna og einnig útreiknað næringargildi þeirra sem unnið verður af sérfræðingum. Akureyrarbær hefur gert samning við birgja er annast sölu á kjötvörum, fiski og ávöxtum og grænmeti. Ákveðin krafa var gerð um gæði vörunnar og verður fylgst með að gæðin standist kröfurnar. Samið hefur verið við sérfræðinga um eftirlit með gæðum hráefnisins. Handbók Lýðheilsustöðvar fyrir leikskólaeldhús má nálgast hér: http://www2.lydheilsustod.is/media/manneldi/utgefid/Handbok_leikskolaeldhus_april_2009.pdf
https://www.akureyri.is/is/frettir/drottningarbrautarreitur-deiliskipulagstillaga-kynningarfundur	Drottningarbrautarreitur Kynningarfundur Kynningarfundur vegna vinnu við deiliskipulag fyrir Drottningarbrautarreit verður haldinn fimmtudaginn 15. desember í bæjarstjórnarsal Ráðhússins, Geislagötu 9, 4. hæð. Reiturinn sem um ræðir afmarkast af Kaupvangsstræti, Drottningarbraut, Austurbrú og Hafnarstræti. Fundurinn hefst klukkan 17:00 og mun Eiríkur Björn Björgvinsson bæjarstjóri stýra fundinum. Íbúar eru hvattir til að mæta og kynna sér tillöguna. F.h. Akureyrarkaupstaðar Arnar Birgir Ólafsson, verkefnastjóri skipulagsmála.
https://www.akureyri.is/is/frettir/fundur-um-drottningarbrautarreit	Fundur um Drottningarbrautarreit Kynningarfundur vegna vinnu við deiliskipulag fyrir Drottningarbrautarreit verður haldinn fimmtudaginn 15. desember í bæjarstjórnarsal Ráðhússins, Geislagötu 9, 4. hæð. Reiturinn sem um ræðir afmarkast af Kaupvangsstræti, Drottningarbraut, Austurbrú og Hafnarstræti. Fundurinn hefst klukkan 17.00 og mun Eiríkur Björn Björgvinsson, bæjarstjóri, stýra honum. Allir velkomnir.
https://www.akureyri.is/is/frettir/lusiuhatid-i-grimsey	Lúsíuhátíð í Grímsey Árvisst er að halda upp á Lúsíuhátíðina í Grímsey en hefðin er upprunnin frá Svíþjóð þar sem sungin eru Lúsíu- og jólalög 13. desember ár hvert. Í morgun kl. 9.30 buðu skólabörn í Grímsey eyjarbúum öllum upp á ljúffengar heimabakaðar kökur og söngva í skólanum sínum. Ágæt mæting var á hátíðina og krakkarnir stóðu sig með mikilli prýði. Frá Lúsíuhátíðinni í Grímseyjarskóla.
https://www.akureyri.is/is/frettir/klettaborg-tillaga-ad-deiliskipulagsbreytingu	Klettaborg - tillaga að deiliskipulagsbreytingu Bæjarstjórn Akureyrar auglýsir hér með tillögu að breytingu á deiliskipulagi skv. skipulagslögum nr. 123/2010. Í tillögunni er m.a. gert ráð fyrir stækkun á lóðunum Klettaborg 35 og 41, leiksvæði og tveimur nýjum hraðahindrunum. Klettaborg - tillaga að deiliskipulagsbreytingu Tillöguuppdráttur ásamt greinargerð mun liggja frammi í þjónustuanddyri Akureyrarkaupstaðar, Geislagötu 9, 1. hæð, frá 14. desember 2011 til 26. janúar 2012, svo að þeir sem þess óska geti kynnt sér tillöguna og gert við hana athugasemdir. Frestur til að gera athugasemdir við tillöguna rennur út kl. 16.00 fimmtudaginn 26. janúar 2012 og skal athugasemdum skilað skriflega til skipulagsdeildar Akureyrarkaupstaðar, Geislagötu 9, 3. hæð, og/eða í tölvupósti ([email protected]) þar sem nafn, kennitala og heimilisfang sendanda kemur fram. F.h. Akureyrarkaupstaðar Arnar Birgir Ólafsson, verkefnastjóri skipulagsmála
https://www.akureyri.is/is/frettir/dalsbraut-fra-thingvallastraeti-ad-midhusabraut-deiliskipulag	Dalsbraut, frá Þingvallastræti að Miðhúsabraut, deiliskipulag Bæjarstjórn Akureyrarkaupstaðar hefur þann 6. desember 2011 samþykkt deiliskipulag fyrir Dalsbraut, frá Þingvallastræti að miðhúsabraut. Svæðið sem deiliskipulagið nær til er götustæði Dalsbrautar frá Þingvallastræti í norðri að Miðhúsabraut í suðri ásamt nokkrum fullbyggðum íbúðasvæðum sem liggja að götustæðinu. Tillagan var auglýst 28. september með athugasemdafresti til 10. nóvember 2011. Auglýsingar birtust í Lögbirtingarblaðinu, Fréttablaðinu og Dagskránni. Skipulagsgögn voru aðgengileg í þjónustuanddyri Akureyrarkaupstaðar, Geislagötu 9, 1. hæð og á heimasíðu Akureyrarkaupstaðar: www.akureyri.is/skipulagsdeild. Athugasemdum sem bárust á auglýstum athugasemdartíma var svarað á fundi skipulagsnefndar þann 30. nóvember 2011. Vegna athugasemdanna voru gerðar breytingar á áður auglýstum gögnum. Helstu breytingarnar eru eftirfarandi: - Fallið er frá því að gera nýja aðkomu að Lundarskóla norðan við Heiðarlund 8. Vegna þessa hliðrast gönguljós og stígatengingar um 40 m til norðurs. - Gerðar eru lagfæringar á útfærslu núverandi vegtengingar frá Dalsbraut að Lundarskóla. - Sett er kvöð um girðingu á þeirri hlið æfingasvæðis KA sem snýr að Dalsbraut. - Bætt er við skilmálum um hámarkshæð bygginga á þegar byggðum lóðum. - Breytt er áhrifum núverandi ástands (núll kosts) á umhverfisþáttinn samgöngur úr neikvæðum í óveruleg í umhverfisskýrslu deiliskipulagsins. Hér fyrir neðan eru þau gögn sem samþykkt hafa verið Greinargerð Deiliskipulag norðurhluti Deiliskipulag suðurhluti Skýringarmynd Húsakönnun Hljóðskýrsla Frekari upplýsingar er hægt að nálgast á skipulagsdeild Akureyrarkaupstaðar. Hverjum þeim sem telur á rétt sinn hallað með samþykkt þessari er heimilt að skjóta máli sínu til úrskurðarnefndar skipulags- og byggingarmála með kæru sbr. 5. mgr 52. gr. skipulagslaga nr. 123/2010. F.h. Akureyrarkaupstaðar Arnar Birgir Ólafsson, verkefnastjóri skipulagsmála
https://www.akureyri.is/is/frettir/kertakvold-i-midbaenum	Kertakvöld í miðbænum Föstudagskvöldið 16. desember verður slökkt á allri götulýsingu í miðbæ Akureyrar frá kl. 18-22. Að sögn Aðalsteins Árnasonar, formanns Miðbæjarsamtakanna, er markmiðið að laða fram hlýlega stemningu sem minnir á gamla daga, miðbærinn verður einungis lýstur upp með kertaljósum og kyndlum og hestamenn verða á ferðinni um göngugötuna á gæðingum sínum. Þó munu ljósin á jólatrénu á Ráðhústorgi að sjálfsögðu loga og þar verða fornbílar frá Bílaklúbbi Akureyrar hafðir til skrauts. Kaupmenn hafa ákveðið að draga úr lýsingu í verslunum sínum eins og frekast er kostur, lýsa frekar upp með kertaljósum og jólaseríum. Göngugatan verður lokuð fyrir bílaumferð.
https://www.akureyri.is/is/frettir/kaffihusid-i-lystigardinum	Kaffihúsið í Lystigarðinum Í dag var undirritaður verksamningur um byggingu kaffihúss í Lystigarðinum á Akureyri. Fasteignir Akureyrarbæjar sömdu við BB byggingar um ehf um að reisa húsið og er áætlað að verklok verði í maí á næsta ári. Húsið verður 180 fm. Þar verður veitingasala og einnig seldir minjagripir. Samninginn undirrituðu Eiríkur Björn Björgvinsson, bæjarstjóri, fyrir hönd Akureyrarbæjar og Sigurður Björgvin Björnsson fyrir hönd BB bygginga. Með þeim á meðfylgjandi mynd eru Björgvin Steindórsson, forstöðumaður Lystigarðs Akureyrar, og Guðríður Friðriksdóttir, framkvæmdastjóri Fasteigna Akureyrarbæjar. Að neðan gefur að líta teikningu af kaffihúsinu sem rísa mun í Lystigarðinum. Frá undirritun samningsins.
https://www.akureyri.is/is/frettir/nr-1116-2010-auglysing-um-breytingu-a-deiliskipulagi-torfunefs-strandgata	Nr. 1116/2010 Auglýsing um breytingu á deiliskipulagi, Torfunefs, Strandgata Breyting á deiliskipulagi Torfunefs, Strandgata. Bæjarstjórn Akureyrarkaupstaðar hefur þann 22. nóvember 2011 í samræmi við 3. mgr. 44. gr. skipulagslaga nr. 123/2010 samþykkt deiliskipulagsbreytingu fyrir Torfunef, Strandgötu, Akureyri. Breytingin felur í sér minniháttar lengingu á grjótvarnargarði við Torfunef, en það er breyting sem varðar Akureyrarkaupstað og umráðanda svæðisins sem er Hafnasamlag Norðurlands. Deiliskipulagstillagan hefur hlotið þá meðferð sem skipulagslög mæla fyrir um og öðlast hún þegar gildi. F.h. Akureyrarkaupstaðar, Arnar Birgir Ólafsson, verkefnastjóri skipulagsmála.
https://www.akureyri.is/is/frettir/songkeppni-felagsmidstodva-i-kvold	Söngkeppni félagsmiðstöðva í kvöld Söngkeppni félagsmiðstöðva á Akureyri verður haldin í Hofi í kvöld, fimmtudaginn 15. desember kl. 19.00. Miðasala hefur undanfarið farið fram í öllum félagsmiðstöðvunum en einnig verður hægt að kaupa miða í Hofi á fimmtudagskvöldið fyrir viðburðinn. Miðaverð er 1.000 kr. Alls hafa 13 upprennandi söngstjörnur skráð sig í keppnina frá félagsmiðstöðvunum fjórum hér á Akureyri. Þegar uppi er staðið verða valin fjögur atriði sem komast áfram í söngkeppni félagsmiðstöðva á Norðurlandi sem fram fer á Sauðárkróki í lok janúar. Fólk er hvatt til að mæta í Hof og sjá og heyra þessa upprennandi söngvara flytja sín atriði. Frá æfingu fyrr í dag.
https://www.akureyri.is/is/frettir/skyrsla-um-vidhorf-foreldra-til-starfs-og-starfshatta-i-leikskolum	Skýrsla um viðhorf foreldra til starfs og starfshátta í leikskólum Trausti Þorsteinsson hjá Miðstöð skólaþróunar Háskólans á Akureyri hefur unnið skýrslu um viðhorf foreldra til starfs og starfshátta í leikskólum á Akureyri. Skýrslan er unnin út frá foreldrakönnun sem gerð var í leikskólum bæjarins á vormánuðum. Helstu niðurstöður eru þær að almenn ánægja ríkir meðal foreldra með leikskóla Akureyrarbæjar hvort sem litið er til innra starfs eða aðbúnaðar barnanna í leikskólanum. Þó er ákveðinn afstöðumunur á svörum foreldra m.t.t. í hvaða leikskóla börnin þeirra eru. Langflestir foreldrar telja að leikskólinn hafi veitt þeim fullnægjandi upplýsingar um stefnu skólans og áherslur og helmingur foreldrahópsins segist hafa kynnt sér skólastefnu Akureyrarbæjar vel. Varðandi gjaldskrá leikskólans eru foreldrar almennt sammála um að hún sé sanngjörn og 60% foreldra eru ekki tilbúin til að taka á sig hærra hlutfall af raunkostnaði leikskólans. Þetta kemur fram í nýjasta tölublaði Skóla-akurs, veffréttabréfs skóladeildar Akureyrarbæjar. Skýrslu Trausta Þorsteinssonar má nálgast á heimasíðu skóladeildar.
https://www.akureyri.is/is/frettir/nordlenska-verdlaunad-hja-dv	Norðlenska verðlaunað „Galdurinn á bak við gott hangikjöt og hamborgarhrygg er að vanda sig við það sem maður gerir. Einnig að búa yfir góðu fólki og góðu hráefni,“ sagði Ingvar Már Gíslason, markaðsstjóri Norðlenska, þegar hann og Friðjón Edvardsson, sölustjóri fyrirtækisins, veittu móttöku viðurkenningu fyrir besta hangikjötið og besta hamborgarhrygginn árið 2011, í árlegri bragðkönnun DV. Norðlenska framleiðir bæði Sambandshangikjötið og hamborgarhrygginn frá KEA en þess má geta að þetta er fjórða árið í röð sem Norðlenska á besta hangikjötið. Hamborgarhryggur frá þeim varð hlutskarpastur árið 2008. „Við erum gríðarlega ánægðir. Við berum mikla ábyrgð þar sem við framleiðum jólamat landsmanna og þar þarf allt að vera í lagi. Þetta er því mikil viðurkenning og gefur jólunum svolítið meira gildi að fá svona verðlaun. Við vonumst til að vinna aftur að ári og höldum áfram að vanda okkur við framleiðslu á góðu hangikjöti og hamborgarhryggjum.“ Frétt af DV.is. Fulltrúar Norðlenska með ritstjóra DV.
https://www.akureyri.is/is/frettir/kynningarfundur-vegna-breytinga-a-morgunverdi-i-leikskolum	Kynningarfundur vegna breytinga á morgunverði í leikskólum Boðað er til kynningarfundar með foreldrum barna í leikskólum í sal Brekkuskóla þriðjudaginn 20. desember kl. 20.00. Fundarefni er fyrirhugaðar breytingar á morgunverði í leikskólum Akureyrarbæjar. Á fundinum verða kynntar fyrirhugaðar breytingar og ástæður þeirra. Á eftir kynningunni munu Eríkur Björn Björgvinsson bæjarstjóri, Preben Jón Pétursson varaformaður skólanefndar, Gunnar Gíslason fræðslustjóri og Hrafnhildur Sigurðardóttir leikskólafulltrúi sitja fyrir svörum.
https://www.akureyri.is/is/frettir/fyrirhugadar-breytingar-a-morgunverdi-endurskodadar	Fyrirhugaðar breytingar á morgunverði endurskoðaðar Vegna fjölda athugasemda frá foreldrum hefur Akureyrarbær ákveðið að endurskoða fyrirhugaðar breytingar á morgunverði leikskólabarna á Akureyri. Þær koma því ekki til framkvæmda í byrjun næsta árs eins og gert var ráð fyrir. Kynningarfundi um málið, sem átti að halda í kvöld, þriðjudagskvöldið 20. desember, hefur því verið aflýst. Akureyrarbær þarf eftir sem áður að leita leiða til þess að draga úr kostnaði við rekstur leikskólanna og mun leitast við að gera það í samvinnu við foreldra leikskólabarna. Leikskólar Akureyrarbæjar munu áfram kappkosta að viðhalda fjölbreyttni og hollustu matarins sem er í boði. Grannt verður fylgst með næringargildi máltíðanna sem verður reiknað út af sérfræðingum og birt ásamt matseðlunum á heimasíðum leikskólanna. Akureyrarbær hefur gert samning við birgja sem annast sölu á kjötvörum, fiski, ávöxtum og grænmeti. Til að tryggja gæði og hagsmuni leikskólabarnanna hefur verið samið við sérfræðinga um eftirlit með hráefnunum.
https://www.akureyri.is/is/frettir/jolasveinka-i-vandraedum-i-gilinu	Jólasveinka í vandræðum í Gilinu Bæjarstjórinn á Akureyri hefur ákveðið að bregðast við neyðarkalli fröken Jólasveinku sem hafði samband við fólkið í Listagilinu og bað um aðstoð við að komast yfir Kaupvangsstrætið í brattanum, hálkunni og bílaumferðinni á morgun. Jólasveinka er nú á leiðinni ofan af Súlum til að gleðja Miðbæjarfólk síðustu dagana fyrir jól. Hún bað sérstaklega um að hóað yrði í bæjarstjórann að hafa sér til halds og trausts síðasta spottann í þessari svaðilför en hún frétti að hann hafi síðasta sumar aðstoðað listunnendur við að komast yfir götuna á Akureyrarvöku í sumar þegar Menningarbrautin var opnuð. Og hver veit nema að Sveinka laumi smá glaðningi að bæjarstjóranum við þetta tækifæri. Jólasveinka stefnir á að vera í Gilinu fimmtudaginn 22. desember klukkan 13.30 við Flóru og Mjólkurbúðina. Börn á öllum aldri eru hvött til að leggja leið sína í Gilið og sjá til þess að Sveinka komist klakklaust sína leið.
https://www.akureyri.is/is/frettir/jolakvedja-fra-akureyri	Jólakveðja frá Akureyri Nú skartar bærinn sínu fegursta og er allt útlit fyrir hvít jól. Erlendu ferðafólki sem vill dvelja í kaupstaðnum, Akureyri, Hrísey eða Grímsey, um jól og áramót fjölgar statt og stöðugt. Aðrir láta sér nægja að horfa á bæinn úr fjarlægð og nú hefur fyrirtækið Míla sett upp nýja vefmyndavél í Vaðlaheiði með fallegu útsýni. Vefmyndavél Mílu. Vefmyndavél Akureyrarbæjar. Jólakveðja frá Akureyrarstofu.
https://www.akureyri.is/is/frettir/deiliskipulag-midbaejar-drottningarbrautarreitur	Deiliskipulag miðbæjar, Drottningarbrautarreitur - Breyting á afmörkun deiliskipulags miðbæjar Bæjarstjórn Akureyrar auglýsir hér með tillögu að deiliskipulagi skv. skipulagslögum nr. 123/2010. Svæðið sem deiliskipulagið nær til afmarkast af Drottningarbraut í austri, Kaupvangsstræti í norðri, lóð Akureyrarkirkju og Eyrarlandsvegi í vestri og lóðarmörkum Hafnarstrætis 65 og Austurbrú í suðri. Í tillögunni er gert ráð fyrir blandaðri byggð íbúða, verslunar, þjónustu og stofnana. Nýjar íbúðir verða meðfram Drottningarbraut og við Hafnarstræti. Einnig er gert ráð fyrir hótelbyggingu syðst á reitnum og nýrri aðkomugötu, húsagötu, samsíða Drottningarbraut. Tillöguuppdráttur, greinargerð, hljóðskýrsla og breytingaruppdráttur af samþykktu deiliskipulagi miðbæjarins mun liggja frammi í þjónustuanddyri Akureyrarkaupstaðar, Geislagötu 9, 1. hæð, frá 28. desember 2011 til 7. febrúar 2012, svo að þeir sem þess óska geti kynnt sér tillöguna og gert við hana athugasemdir. Greinargerð Skipulagsuppdráttur Breytingaruppdráttur Módel Kynning - myndefni Hljóðskýrsla Hljóðskýrsla - kort 1 Hljóðskýrsla - kort 2 Hljóðskýrsla - kort 3 Frestur til að gera athugasemdir við tillöguna rennur út kl. 16:00 7. febrúar 2012 og skal athugasemdum skilað skriflega til skipulagsdeildar Akureyrarkaupstaðar, Geislagötu 9, 3. hæð, og/eða í tölvupósti ([email protected]) þar sem nafn, kennitala og heimilisfang sendanda kemur fram. F.h. Akureyrarkaupstaðar, Arnar Birgir Ólafsson, verkefnastjóri skipulagsmála.
https://www.akureyri.is/is/frettir/glitsky-a-austurhimni	Glitský á austurhimni Ákaflega litrík og fögur glitský blöstu við bæjarbúum í suðaustri við dagrenningu í morgun. Margir voru á ferli með myndavélarnar sínar að reyna að fanga litbrigði himinsins en það er býsna slungið að ná góðum myndum af þessu fyrirbæri. Á heimasíðu Veðurstofunnar er að finna ýmsan fróðleik um glitský. Þar segir meðal annars að glitský myndist helst í 15-30 km hæð þegar óvenju kalt er í heiðhvolfinu og að þau séu úr ískristöllum. Myndirnar að neðan voru teknar á Akureyri í morgun. Hægt er að smella á þær til að sjá stærri útgáfur og fletta á milli mynda. Glitský á Akureyri 27. desember 2011.
https://www.akureyri.is/is/frettir/fjaran-og-innbaerinn-endurskodun-deiliskipulags	Fjaran og Innbærinn - Endurskoðun deiliskipulags - Skipulagslýsing Um þessar mundir er unnið að gerð deiliskipulags fyrir Fjöruna og Innbæinn í samræmi við skipulagslög nr. 123/2010. Bæjarstjórn Akureyrar hefur lagt fram til kynningar lýsingu á skipulagsverkefninu. Þar koma m.a. fram hvaða áherslur eru ráðandi við gerð deiliskipulagsins og upplýsingar um forsendur og fyrirliggjandi stefnu. Þá er fyrirhuguðu skipulagsferli lýst og hvernig kynningu og samráði verður háttað gagnvart íbúum sveitarfélagsins og öðrum hagsmunaaðilum. Skipulagslýsingin mun liggja frammi í þjónustuanddyri Akureyrarkaupstaðar, Geislagötu 9, 1. hæð, svo að þeir sem þess óska geti kynnt sér lýsinguna og komið með ábendingar. Fjaran og Innbærinn - Skipulagslýsing Þeim sem vilja koma ábendingum til skipulagsnefndar er bent á að skila þeim skriflega til skipulagsdeildar Akureyrarkaupstaðar, Geislagötu 9, 3. hæð, og/eða í tölvupósti ([email protected]) þar sem nafn, kennitala og heimilisfang sendanda kemur fram. F.h. Akureyrarkaupstaðar, Arnar Birgir Ólafsson, verkefnastjóri skipulagsmála.
https://www.akureyri.is/is/frettir/75-milljonir-fra-samherja	75 milljónir í styrki frá Samherja Samherji hf. boðaði til móttöku síðdegis á miðvikudag í KA-heimilinu á Akureyri og afhenti við það tækifæri styrki til ýmissa samfélagsverkefna á Eyjafjarðarsvæðinu upp á 75 milljónir króna. Ólafur Ragnar Grímsson, forseti Íslands og verndari Íþrótta- og Ólympíusambands Íslands, var viðstaddur afhendinguna og flutti ræðu. Hann er einnig verndari sérstaks rannsóknaverkefnis sem tengist neðansjávarstrýtunum á botni Eyjafjarðar en það verkefni var kynnt í móttökunni og hlaut styrk frá Samherja. Flestir styrkirnir eru gagngert veittir til að efla barna- og unglingastarf í íþrótta- og æskulýðsfélögum á Eyjafjarðarsvæðinu. Þetta er fjórða árið í röð sem Samherji afhendir slíka styrki. Kristján Vilhelmsson, útgerðarstjóri Samherja, færði forseta Íslands sérstakar þakkir í setningarávarpi sínu. "Ég vil þakka þér fyrir að koma til þessa hófs okkar ásamt eiginkonu þinni. Með því sýnið þið okkur mikla virðingu – þið sýnið undistöðuatvinnugrein þjóðarinnar mikla virðingu og og ennfremur starfsfólki fyrirtækjanna tveggja, Samherja og ÚA.” “Úrræðagott starfsfólk hefur á þessu ári tekist á við krefjandi verkefni og leyst úr þeim með dugnaði og samviskusemi á farsælan átt. Ég hef sagt það áður að mitt lán liggur í því að hafa að baki mér þennan þétta og trausta hóp en það er liðsheildin sem er lykillinn að góðum árangri Samherja – ekki bara á þessu ári, heldur einnig á undangengum árum eða allt frá því að félagið var stofnað,” sagði Þorsteinn Már Baldvinsson, forstjóri Samherja, m.a. í ræðu sinni. Hann sagði að Samherji hafi frá upphafi verið hluti þessa samfélags og því fylgi mikil ábyrgð. “Það er stefna okkar að láta starfsmenn félagsins og samfélagið í kringum okkur njóta þess þegar vel gengur. Liður í því var að greiða sérhverjum starfsmanni í landi 360 þúsund krónur í launauppbót á árinu, umfram það sem kveðið er á um í kjarasamningum. Annar liður í þeirri stefnu okkar er að úthluta þessum styrkjum hér í dag,” sagði Þorsteinn Már. Þátttaka barna og unglinga í íþróttum er ómetanlegur þáttur í forvörnum og uppeldi. Samherji vill efla þjálfun og annað starf félaganna og um leið stuðla að því að sem flest börn og unglingar geti stundað þær íþróttagreinar sem hugur þeirra stendur til. Fjármununum skal varið til að lækka æfingagjöld barna og unglinga og/eða til að lækka kostnað við keppnisferðir þeirra veturinn 2011-2012 í þeim íþróttagreinum sem félögin hafa innan vébanda sinna. Til að tryggja að þessir fjármunir fari í að efla barna- og unglingastarf og vinna með íþróttafélögunum að útfærslunni er starfandi þriggja manna hópur. Hann skipa þau Helga Steinunn Guðmundsdóttir, Árni Óðinsson og Jóhannes Bjarnason. “Styrkirnir eru jafnframt, og ekki síður, viðurkenning til þess stóra hóps fólks – foreldra og forsvarsmanna íþróttafélaga – sem vinna óeigingjarnt starf í ómældu magni í þágu félags síns, án þess að fá svo mikið sem krónu greitt fyrir starf sitt. Launin sem þessir sjálfboðaliðar fá eru að sjá starfið blómstra, að sjá unga fólkið blómstra í íþrótt sinni,” sagði Helga Steinunn Guðmundsdóttir m.a. í ræðu sinni. Að auki hlutu ýmis íþrótta- og æskulýðsfélög styrki auk endurhæfingardeildarinnar í Kristnesi, HL-stöðvarinnar á Akureyri og Framfarafélagsins Stíganda til áframhaldandi uppbyggingar á útivistarsvæði Akureyringa í Kjarnaskógi. Ennfremur hlaut rannsóknaverkefni tengt neðansjávarstrýtunum á botni Eyjafjarðar sérstakan styrk og undirritaður var samningur um aðkomu Samherja að því verkefni, sem fyrr segir. Styrkir sem afhentir voru að þessu sinni skiptast sem hér segir: Barna- og unglingastarf Knattspyrnufélags Akureyrar: 12 milljónir króna. Barna- og unglingastarf Íþróttafélagsins Þórs: 12 milljónir króna. Barna- og unglingastarf Fimleikafélags Akureyrar: 5,0 milljónir króna. Barna- og unglingastarf Skíðafélags Akureyrar: 3,0 milljónir króna. Barna- og unglingastarf Skautafélags Akureyrar: 2,5 milljónir króna. Barna- og unglingastarf Sundfélagsins Óðins: 2,0 milljónir króna. Barna- og unglingastarf Íþróttafélagsins Eikar: 600.000 krónur. Barna- og unglingastarf Íþróttafélagsins Akurs: 600.000 krónur. Barna- og unglingastarf Ungmennafélags Akureyrar: 1,0 milljón króna. Barna- og unglingastarf Siglingaklúbbsins Nökkva: 600.000 krónur. Barna- og unglingastarf Golfklúbbs Akureyrar: 600.000 krónur. Barna- og unglingastarf Hestamannafélagsins Léttis: 600.000 krónur. Barna- og unglingastarf Tennis- og badmintonfélags Akureyrar: 300.000 krónur. Barna- og unglingastarf KKA - Akstursíþróttafélags: 500.000 krónur. Barna- og unglingastarf Karatefélags Akureyrar: 300.000 krónur. Barna- og unglingastarf Ungmennafélags Svarfdæla: 2,5 milljónir króna. Barna- og unglingastarf Skíðafélags Dalvíkur: 1,0 milljón króna. Ungmennafélag Svarfdæla, meistaraflokkur-knattspyrna: 600.000 krónur. Barna- og unglingastarf Skíðafélags Dalvíkur: 1,0 milljón króna Barna- og unglingastarf Golfklúbbsins Hamars: 500.000 krónur. Barna- og unglingastarf Leikfélags Dalvíkur: 300.000 krónur. Knattspyrnufélag Akureyrar, mfl. karla, knattspyrna: 2,0 milljónir króna. Íþróttafélagið Þór, mfl. karla, knattspyrna: 2,0 milljónir króna. Knattspyrnufélag Akureyrar, mfl. karla og kvenna, blak: 700.000 krónur Íþróttafélagið Þór, mfl. karla og kvenna, körfuknattleikur: 700.000 krónur. Skautafélag Akureyrar, mfl. karla og kvenna, íshokkí: 700.000 krónur Þór/KA, mfl. kvenna, knattspyrna: 2,0 milljónir króna. KA/Þór, mfl. kvenna, handknattleikur: 750.000 krónur. Akureyri - handboltafélag: 5,0 milljónir króna. Æskulýðsstarf Akureyrarkirkju: 1,0 milljón króna. Æskulýðsstarf Glerárkirkju: 1,0 milljón króna. Sumarbúðir KFUM & KFUK að Hólavatni: 500.000 krónur. Skátafélagið Klakkur: 600.000 krónur. Fjölsmiðjan, Akureyri: 600.000 krónur. Endurhæfingardeildin í Kristnesi, til tækjakaupa: 2,5 milljónir króna. HL-stöðin: 1,0 milljón krónur. Bryndís Rún Hansen, sundkona: 500.000 krónur. Framfarafélagið Stígandi, til uppbyggingar útivistarsvæðis Akureyringa í Kjarnaskógi: 500.000 krónur. Neðansjávarstrýtur í Eyjafirði: 3,0 milljónir króna. Önnur verkefni: 3,450 þúsund króna. Samtals: 75 milljónir króna Frá afhendingu styrkjanna á miðvikudag.
https://www.akureyri.is/is/frettir/breytingar-hja-sva-um-aramot	Breytingar hjá SVA um áramót Um áramótin verða smávægilegar breytingar á leiðum Strætisvagna Akureyrar. Upplýsingar í leiðabók og á biðstöðvum verða með sama hætti og á höfuðborgarsvæðinu. Jafnframt verður ný leiðabók borin í hús og nýjar upplýsingar á biðstöðvum settar upp. Í leiðabókinni sést akstursleið og tími á völdum stöðum á hverri leið. Í samstarfi við Strætó b.s. í Reykjavík hefur verið settur upp upplýsingavefur fyrir Akureyri, http://www.straeto.isÞar getur fólk skráð brottfararstað og áfangastað, valið brottfarar- eða komutíma, og fengið upplýsingar um þá möguleika sem í boði eru. Breytingar á leiðum eru þessar: Á leið 1 fellur niður akstur um Mýrarveg og Hamarstíg en farið verður um Þingvallastræti. Á leið 2 breytist akstursstefna um Glerárhverfi sem er nú Borgarbraut – Skarðshlíð – Smárahlíð – Austursíða – Miðsíða – Vestursíða – Merkigil. Eftir breytingu verður farið um Borgarbraut – Hlíðarbraut – Merkigil – Vestursíðu – Miðsíðu – Austursíðu – Smárahlíð – Skarðshlíð. Á leið 4 fellur niður akstur um Grenivelli, Norðurgötu og Grænugötu en farið um Hjalteyrargötu og Strandgötu. Ferðum fyrir kl. 10.00 á öllum leiðum verður flýtt um 7 mínútur en 10 mínútur á leið 3 í Glerárhverfi. Yfirlitskort á pdf-formi. Einstakar leiðir á pdf-formi.
https://www.akureyri.is/is/frettir/thorvaldur-ludvik-radinn-framkvaemdastjori-afe	Þorvaldur Lúðvík ráðinn framkvæmdastjóri AFE Stjórn Atvinnuþróunarfélags Eyjafjarðar (AFE) hefur ráðið Þorvald Lúðvík Sigurjónsson sem nýjan framkvæmdastjóra félagsins frá 11. janúar nk. en fráfarandi framkvæmdastjóri lét af störfum nú um áramót. Þorvaldur Lúðvík hefur víðtæka reynslu úr atvinnulífinu, m.a. sem forstjóri Saga Fjárfestingarbanka og nú síðast sem ráðgjafi um fjármögnun sprotafyrirtækja og um markaðssetningu og rekstur smárra og meðalstórra fyrirtækja. Hann lauk prófi í Alþjóðaviðskiptum og tungumálum frá Heriot-Watt University í Edinborg og FH Reutlingen í Þýskalandi árið 1995. Hann sinnti um nokkurra ára skeið kennslu við Háskólann á Akureyri meðfram öðrum störfum. Þorvaldur er jafnframt löggiltur verðbréfamiðlari. Vegna fyrri starfa sinna hjá Saga Fjárfestingarbanka og sem framkvæmdastjóri hjá Kaupþingi til ársins 2006 hefur Þorvaldur Lúðvík aðstoðað Sérstakan saksóknara í rannsóknum embættisins á málefnum Glitnis og Kaupþings. Stjórn AFE hefur kynnt sér þau mál og þykir ekki ástæða til að efast um hæfi hans vegna þeirra rannsókna. Stjórn AFE þakkar fráfarandi framkvæmdastjóra, Magnúsi Ásgeirssyni, gott starf fyrir félagið og óskar honum velfarnaðar í framtíðinni. Þorvaldur Lúðvík. Mynd: Vikudagur.is.
https://www.akureyri.is/is/frettir/thysk-hjon-um-aramot-i-grimsey	Þýsk hjón um áramót í Grímsey Ferðafólk heimsækir Grímsey allan ársins hring en flestir koma þangað yfir hásumarið. Ekki er algengt að gestkvæmt sé í eyjunni yfir jól eða áramót en að þessu sinni voru þýsk hjón í Grímsey um áramótin og tóku virkan þátt í fögnuði eyjarskeggja. Hjónin voru þrjár nætur í eyjunni og líkaði vel. Þau mættu á brennuna klukkan 20 á gamlárskvöld í ágætis veðri og skutu upp flugeldum með heimafólki. Síðan fögnuðu þau nýju ári út af fyrir sig á gistiheimilinu Básum og vildu fá fisk í hátíðarmatinn en ekki kjötmeti eins og þó mun vera algengast meðal Íslendinga. Þessi áramótin dvöldu færri en oft áður í Grímsey eða 44 sem eiga þar heimili, auk 10 gesta. Með skráð lögheimili í Grímsey eru núna 87 manns. Mynd: Friðþjófur Helgason.
https://www.akureyri.is/is/frettir/threttandabrenna-a-fostudag	Þrettándabrenna á föstudag Íþróttafélagið Þór býður í samstarfi við Akureyrarstofu og Olís til þrettándabrennu föstudaginn 6. janúar kl. 19 að Réttarhvammi við Hlíðarfjallsveg. Vitað er að jólasveinarnir ætla að nota tækifærið og mæta á brennuna til að kveðja unga sem aldna áður en þeir halda aftur til fjalla. Einnig er viðbúið að álfakóngurinn og drottning hans láti á sér kræla og sömuleiðis alls kyns púkar og tröll. Öllum "akureyrskum púkum" er sérstaklega boðið að leggja þessum skrautlegu forynjum lið. Þeir mæta þá kl. 18.15 í andlitsmálun við skúrinn á gámasvæðinu. Loks mun Heimir Bjarni Ingimarsson taka lagið. Enginn aðgangseyrir. Mynd: Vikudagur.
https://www.akureyri.is/is/frettir/forsolutilbod-a-gulleyjuna	Forsölutilboð á Gulleyjuna Leikfélag Akureyrar býður upp á margar frábærar sýningar á seinni hluta leikársins. Sérstaklega má þar nefna stórsýninguna Gulleyjuna sem LA setur upp í samstarfi við Borgarleikhúsið og verður frumsýnd í Samkomuhúsinu 27. janúar. Fimmtudaginn 5. janúar klukkan 13 opnar LA fyrir forsölutilboð á Gulleyjuna. Fyrstu 200 miðarnir verða þá boðnir á aðeins 2.900 krónur. Tilboðið gildir ekki ef pantað er á netinu. Því er best fyrir áhugasama að hringja í síma 4 600 200 eða mæta í miðsölu leikfélagsins í Samkomuhúsinu sem er opin á milli kl. 13 og 17 alla virka daga. Um næstu helgi, 7. og 8. janúar, sýnir LA Gyllta drekann kl. 20.30 í Rýminu. Þetta er gestasýning frá Borgarleikhúsinu og er tilfinningaþrungið gamanleikrit. Aðeins verður um þessar tvær sýningar að ræða og er nú þegar uppselt á aðra þeirra og aðeins örfá sæti laus á hina. Þannig að það fer hver að verða síðastur til þess að tryggja sér miða á þetta frábæra verk í leikstjórn Kristínar Eysteinsdóttur. Frekari upplýsingar um sýningarnar og aðstandendur þeirra er að finna á http://www.leikfelag.is/.
https://www.akureyri.is/is/frettir/ferdum-frestad-til-morguns	Ferðum frestað til morguns Vegna ófærðar og slæms veðurútlits í dag hefur öllum áætlunarferðum sérleyfisbifreiða Sterna verið frestað til morguns. Áætlað er að í fyrramálið verði farið frá Hellissandi til Reykjavíkur og Akureyrar kl. 7.40 og frá Stykkishólmi kl. 8.15. Farið verður frá Reykjavík til Akureyrar, Búðardals og Hólmavíkur á morgun kl. 8.30. Einnig hefur ferðinni frá Akureyri til Reykjavíkur verið frestað til morguns og áætlað að hún fari kl. 8.30. Farið verður frá Reykjavík til Stykkishólms og Hellissands kl 17.30 á morgun. Athugað verður klukkan 17.00 í dag hvort farið verði í Borgarnes klukkan 17.30. Frétt af heimasíðu Sterna. Einnig er mjög tvísýnt um flug Flugfélags Íslands milli Akureyrar og Reykjavíkur.
https://www.akureyri.is/is/frettir/svanur-og-hundur-i-hofi	Svanur og hundur í Hofi Á nýárstónleikum Lúðrasveitarinnar Svans og hljómsveitarinnar Hunds í óskilum verður boðið upp á nýstárlegar útsetningar á dægurflugum að hætti Hundsfélaga og þrumandi lúðrasveitarverk. Tónleikarnir fara fram í Hofi laugardagskvöldið 14. janúar og hefjast kl. 20. Lúðrasveitin Svanur var stofnuð árið 1930. Lúðrasveitir eru fastur liður í hátíðarhaldi Íslendinga og flestir tengja starf þeirra fyrst og fremst við leik í skrúðgöngum og við önnur opinber tækifæri. Starf lúðrasveita er mun umfangsmeira og heldur Lúðrasveitin Svanur þrenna til ferna tónleika á ári auk þess að fara reglulega í tónleikaferðir til útlanda. Þar hefur sveitin ætíð flutt íslensk verk við mikinn fögnuð heimamanna hverju sinni. Um 50 manns á aldrinum 16-60 ára spila nú með sveitinni. Stjórnandi Lúðrasveitarinnar Svans er Brjánn Ingason. Brjánn er fagottleikari við Sinfóníuhljómsveit Íslands og hefur verið stjórnandi Svansins frá haustinu 2010. Hljómsveitin Hundur í óskilum er skipuð þeim Hjörleifi Hjartarsyni og Eiríki G. Stephensen. Hljómsveitin er ættuð úr Svarfaðardal og leikið er á fjölda óvenjulegra hljóðfæra, einkum lög annarra tónistarmanna í spaugilegum útsetningum. Hafa þeir félagar, sem báðir eru kennaramenntaðir, haldið fjölda tónleika og verið iðnir við að kynna grunnskólabörnum fjölbreyttar hliðar tónlistarinnar. Hljómsveitin gaf út árið 2002 plötuna Hundur í óskilum og plötuna Hundur í óskilum snýr aftur árið 2007. Þeir félagar í Hundinum sömdu tónlist fyrir sýningu Þjóðleikhússins á Íslandsklukkunni sem sýnd var 2010-2011 undir stjórn Benedikts Erlingssonar og fluttu hana sjálfir á fjölunum. Fyrir tónlistina hlutu þeir Grímuverðlaunin 2010. Lúðrasveitin Svanur mun leika með Hundinum í nýstárlegum útsetningum ýmissa dægurlaga, má þar nefna Súludanstrans og Álfheiður Björk, auk þess verður forleikurinn að Leðurblökunni eftir Johann Strauss fluttur í tilefni nýársins og önnur skemmtileg verk. Miðasala og nánari upplýsingar um tónleikana á http://www.menningarhus.is/.
https://www.akureyri.is/is/frettir/rymi-malverksins-i-listasafninu	Rými málverksins í Listasafninu Laugardaginn 14. janúar kl. 15 opnar í Listasafninu á Akureyri fyrsta sýningin á vegum Sjónlistamiðstöðvarinnar. Sýningin nefnist Rými málverksins og er samsýning tólf ungra myndlistarmanna sem eiga það sameiginlegt að takast á við sögu og arfleifð málverksins í listsköpun sinni. Á sýningunni getur að líta þverskurð þeirra fjölbreyttu hræringa sem eiga sér stað í samtíma málverki, þar sem margslungnum áhrifum er umbreytt og kollvarpað í gjöfulu samtali við ólíka miðla og tækni. Það er engu er líkara en að sú afhelgun sem átt hefur sér stað á málverkinu sem miðli, hafi opnað honum nýja, fjölbreytta og áður óþekkta möguleika til könnunar á veröldinni. Á sýningunni eru ný málverk sem flest eru gerð sérstaklega af þessu tilefni og sýna vel þann þrótt, leikgleði og áræði er einkennir málverk samtímans, ásamt því að varpa skemmtilegu ljósi á þær fjölbreyttu birtingarmyndir sem málverkið hefur tekið á sig á undanförnum misserum, þar sem fjölþætt vinnubrögð og vísanir hafa valdið straumhvörfum á miðlinum jafnt í efnis-, tækni- og hugmyndafræðilegu tilliti. Listamennirnir sem þátt taka í sýningunni eru: Arna Óttarsdóttir, Áslaug Íris Katrín Friðjónsdóttir, Bjarni Þór Pétursson, Davíð Örn Halldórsson, Gunnar Már Pétursson, Halldór Ragnarsson, Ingunn Fjóla Ingþórsdóttir, Jeannette Castioni, Kristín Rúnarsdóttir, Logi Bjarnason, Solveig Pálsdóttir og Þorvaldur Jónsson. Sýningarstjóri er Einar Garibaldi Eiríksson. Verk listamannanna eru unnin úr margskonar efnivið þar sem hefðbundnar aðferðir málverksins skarast á við ólíka miðla, aðferðir og tækni. Þau beita innsæi sínu og ímyndunarafli til framlengingar á möguleikum miðilsins og þannig opna þau honum ný svæði vitundar og skilnings þar sem allir möguleikar eru opnir. Við hæfi er að ný Sjónlistamiðstöð hefji starfsemi sína með sýningu á nýjum straumum í íslensku málverki. Á sýningunni er sleginn nýr tónn í íslenskri myndlist og fram stígur kynslóð listamanna er vinnur að endurskilgreiningu málverksins í nútímasamhengi. Sýningin stendur til 17. mars. Sjónlistamiðstöðin er opin alla daga vikunnar nema mánudaga frá kl. 12 til 17 og er aðgangur ókeypis í boði Akureyrarbæjar. Proximity eftir Ingunni Fjólu Ingþórsdóttur.
https://www.akureyri.is/is/frettir/vorbodinn-kominn-i-grimsey	Vorboðinn kominn í Grímsey Fyrstu rauðmagar ársins veiddust við Grímsey í morgun en þar á bæ eru þeir kallaðir vorboðar, órækur vitnisburður um að sólin hækkar á lofti og líður að vori. Rauðmagarnir fengust í net sem eru lögð yfir vetartímann á um 50-60 faðma dýpi. Netin eru látin liggja í sólarhring og þegar þau voru tekin upp í morgun blöstu við þessir fögru vorboðar. Á föstudag gera Grímseyingar gera sér glað dag á bóndadegi sem ávallt er haldinn hátíðlegur í eyjunni. Kvenfélagið selur þá aðgang að glæsilegu hlaðborði í félagsheimilinu Múla og öllum körlum í eyjunni verða færð blóm í tilefni dagsins. Hrognkelsi. Mynd: Visindavefurinn.is.
https://www.akureyri.is/is/frettir/akureyri-150-ara	Akureyri 150 ára Á þessu ári eru 150 ár liðin frá því Akureyri hlaut kaupstaðarréttindi. Tímamótunum verður fagnað allt árið með sérstakri afmælisviku í kringum sjálfan afmælisdaginn, 29. ágúst. Dagskrá afmælisvikunnar hefst föstudaginn 24. ágúst og lýkur með veglegri afmælisveislu helgina 1.-2. september. Við undirbúning afmælisársins hefur verið lögð sérstök áhersla á þátttöku sem flestra bæjarbúa og að allir leggi sitt af mörkum við að gera afmælið sem eftirminnilegast. Íbúar sveitarfélagsins eru hvattir til að taka virkan þátt í hátíðarhöldunum og láta ekki sitt eftir liggja, hvort sem er við að byggja upp hátíðlega stemningu eða fegrun bæjarins. Í tilefni afmælisins verður meðal annars gefið út sérstakt afmælislag sem Bjarni Hafþór Helgason hefur samið, stefnt verður að frumsýningu leikritsins Borgarinnan eftir Sögu Jónsdóttur, tvær nýjar bækur verða gefnar út, annars vegar um Lystigarðinn á Akureyri og hins vegar um sérkenni og kennileiti í bænum, og bæjarlistamaðurinn Eyþór Ingi Jónsson stendur fyrir kórverka–tónleikum í Menningarhúsinu Hofi. Minjagripir verða framleiddir og má þar nefna Monopol–spil með götum bæjarins, púsluspil og ísskápssegla en seglunum verður dreift inn á öll heimili bæjarins í þessari viku. Af öðrum viðburðum má nefna vetrarhátíðina Éljagang í febrúar, uppskeruhátíð skólanna í maí, danskan sunnudag í Innbænum aðra helgi í júlí og skáldatíma í nóvember. Þess má loks geta að öllum er boðið að senda Akureyri heimatilbúin afmæliskort með góðri kveðju í tilefni tímamótanna. Kortin skal senda til Amtsbókasafnsins, Brekkugötu 17, 600 Akureyri, eða afhenda þau þar og verður efnt til sýningar á þeim undir lok ársins. Meðfylgjandi myndir voru teknar á blaðamannafundi vegna afmælisársins sem haldinn var í Minjasafninu á Akureyri í dag. Í afmælisnefnd bæjarins sitja Tryggvi Þór Gunnarsson, formaður, Helena Þ. Karlsdóttir og Úlfhildur Rögnvaldsdóttir. Starfsmenn nefndarinnar eru Hulda Sif Hermannsdóttir, Pétur Bolli Jóhannesson og Sigríður Stefánsdóttir, framkvæmdastjóri afmælisársins. Nánari dagskrá hvers mánaðar verður kynnt á heimasíðum bæjarins. Sjá http://www.visitakureyri.is/is/akureyri-150-ara. Formaður afmælisnefndar á tali við leikskólabörn.
https://www.akureyri.is/is/frettir/nr-13-2012-auglysing-um-skipulagsmal-i-akureyrarkaupstad-deiliskipulagid-dalsbraut-fra-thingvallastraeti-ad-midhusabraut	Nr. 13/2012 auglýsing um skipulagsmál í Akureyrarkaupstað - Deiliskipulagið Dalsbraut, frá Þingvallastræti að Miðhúsabraut Bæjarstjórn Akureyrarkaupstaðar hefur þann 6.desember 2011 í samræmi við 1. mgr. 41. gr. skipulagslaga nr. 123/2010 samþykkt deiliskipulag fyrir Dalsbraut, frá Þingvallastræti að Miðhúsabraut. Deiliskipulagið felur í sér að tengibrautin Dalsbraut heldur áfram frá núverandi aðkomuvegi Lundarskóla, þveri Skógarlund og tengist Miðhúsabraut um núverandi hringtorg við Kjarnagötu. Lenging Dalsbrautar er um 800 metrar en í tillögunni er einnig gert ráð fyrir jarðvegsmönum, gönguljósum og göngu- og hjólreiðastígum. Með auglýsingu þessari falla jafnframt úr gildi tvö eldri deiliskipulög innan skipulagssvæðisins ásamt síðari breytingum. Þau eru eftirfarandi: Grenilundur (Kjarrlundur og Barrlundur), uppdráttur samþykktur af Skipulagsstjóra ríkisins 5. ágúst 1993. Þrastarlundur, greinargerð og uppdráttur samþykktur af Skipulagsstjóra ríkisins 12. september 1995. Deiliskipulagstillagan hefur hlotið meðferð í samræmi við 37.-42. gr. skipulagslaga nr. 123/2010 eins og skipulagslög mæla fyrir um og öðlast hún þegar gildi. F.h. Akureyrarkaupstaðar, Arnar Birgir Ólafsson, verkefnastjóri skipulagsmála
https://www.akureyri.is/is/frettir/akureyri-med-besta-vefinn	Akureyri með besta vefinn Í dag voru kynntar niðurstöður á úttekt á opinberum vefjum ríkis og sveitarfélaga og hlaut Akureyri viðurkenningu fyrir að eiga besta sveitarfélagavefinn, www.akureyri.is. Vefur Tryggingastofnunar ríkisins var kjörinn besti ríkisvefurinn. Í umsögn dómnefndar um vef Akureyrarbæjar segir að aðgengi upplýsinga sé til fyrirmyndar. Forsíða gefi gott yfirlit um innihald hans og uppsetning sé skýr og skilmerkileg. Leitarniðurstöður séu sérlega skipulega framsettar. Vefurinn sé vel tengdur við aðra starfsemi í bænum sem auki gildi hans verulega. Þá segir að útlitshönnun vefsins sé nýstárleg, stílhrein, skipulögð og einstaklega falleg. Samspil mynda og efnisflokks sé mjög vel unnið. Viðmót vefsins sé hlýlegt og þægilegt. Vefstjóri Akureyrarbæjar, Ragnar Hólm Ragnarsson, var veðurtepptur á Akureyri en Kristján Ævarsson frá Stefnu hugbúnaðarhúsi tók við viðurkenningunni fyrir hönd Akureyrarbæjar og flutti þakkarorð vefstjórans sem voru á þessa leið: “Það er mikill heiður fyrir Akureyrarkaupstað – og sérstakt ánægjuefni á 150 ára afmælisári bæjarins – að taka við þessari góðu viðurkenningu. Akureyrarstofa hefur á undanförnum árum unnið að breytingum á vefnum og samdi síðasta vor við Stefnu hugbúnaðarhús um vefumsjón – starfsmenn á þeim bænum eiga miklar þakkir skilið fyrir frábæra vinnu og mjög notendavænt vefumsjónarkerfi sem hefur nýst okkur vel við endurbætur. Heimasíður eiga að vera eins og kvikur lax sem gaman er að eiga við – sprelllifandi og sprettharðar. Heimasíður eiga að vera í sífelldri þróun og það er markmið okkar á Akureyrarstofu, ritnefndar síðunnar og þeirra hjá Stefnu, að gera góðan vef betri og síðan ennþá betri. Enn og aftur þökkum við þennan mikla heiður sem okkur er sýndur hér í dag og flytjum ykkur bestu kveðjur að norðan.” Í ritnefnd heimasíðu Akureyrarbæjar sitja Anna Marit Níelsdóttir, Dóróthea Jónsdóttir, Hólmkell Hreinsson og Ragnar Hólm. Heimasíða Stefnu hugbúnaðarhúss. Það var Ögmundur Jónasson innanríkisráðherra sem afhenti verðlaunin.
https://www.akureyri.is/is/frettir/bryndis-run-er-ithrottamadur-arsins	Bryndís Rún er íþróttamaður ársins Sundkonan Bryndís Rún Hansen var í gær kjörin íþróttamaður ársins á Akureyri árið 2011 í hófi sem fram fór á Hótel KEA. Þetta er í þriðja sinn í röð sem Bryndís verður fyrir valinu. Í öðru sæti varð handknattleikskappinn Oddur Gretarsson, leikmaður Akureyrar, og í þriðja sæti Helga Hansdóttir júdókona hjá KA. Árangur Bryndísar á árinu 2011 var sér sérlega góður og hennar besti til þessa. Má m.a. telja fimm Íslandsmeistaratitla, fimm Íslandsmet og norskan meistaratitil, en Bryndís býr í Noregi þar sem hún keppir fyrir hönd Bergensvømmerne. Ekki er útilokað að Bryndís vinni sér inn keppnisrétt á Ólympíuleikunum í London í sumar en helsta markmið hennar er að keppa á Ólympíuleikum í Rio De Janeiro 2016. Frétt af Vikudagur.is. Bryndís Rún. Mynd: Vikudagur.is.
https://www.akureyri.is/is/frettir/afmaeli-skaldsins-fra-fagraskogi	Afmæli skáldsins frá Fagraskógi Davíð Stefánsson frá Fagraskógi er eitt ástsælasta skáld Íslendinga. Hann gaf út fyrstu ljóðabókina, Svartar fjaðrir, árið 1919. Hún flaug beint inn að hjarta þjóðarsálarinnar þar sem hin tilfinningaþrungnu, myndrænu en ekki síst persónulegu ljóð slógu í takt við tíðarandann. Svartar fjaðrir hafa verið gefnar út 13 sinnum síðast árið 2011. Davíð lét ekki þar við sitja. Þær bækur sem fylgdu í kjölfarið og leikrit eins og Gullna hliðið urðu til þess að festa Davíð í sessi sem eitt af höfuðskáldum Íslendinga á 20. öld. Ljóð Davíðs hafa orðið almenningseign og við þau samin fjölmörg lög. Heimili Davíðs, Davíðshús við Bjarkarstíg 6, hefur verið varðveitt sem safn eftir að hann féll frá, en þar er einnig fræðimannaíbúð. Húsið og heimilið ber þess glöggt merki hve skáldið var mikill fagurkeri og safnari af guðs náð. Húsakynnin bera smekkvísi hans glöggt merki, full af bókum, listaverkum og persónulegum munum, eins og hann skildi við árið 1964, næstum eins og hans sé að vænta innan skamms. Á laugardaginn verður boðið til hóflegrar afmælisveislu í Davíðshúsi milli 13 og 16 og er aðgangur ókeypis. Pétur Halldórsson útvarpsmaður spjallar við gesti um kynni sín af skáldinu í gegnum þáttagerð og fyrirhugaða hljóðleiðsögn. Þeir sem eiga sögu að segja af kynnum sínum af skáldinu eru hvattir til að koma í heimsókn og deila sögu sinni með okkur. Davíð Stefánsson.
https://www.akureyri.is/is/frettir/hlid-50-ara	Hlíð 50 ára Líkt og Akureyrarkaupstaður, Lystigarðurinn, Minjasafnið og Háskólinn á Akureyri, á dvalar- og hjúkrunarheimilið Hlíð á stórafmæli á þessu ári. Heimilið var vígt á 100 ára afmæli Akureyrarkaupstaðar 29. ágúst 1962 og er því 50 ára. Af því tilefni verður haldin málstofa síðasta mánudag hvers mánaðar kl. 12.15-12.45 í samkomusalnum í Hlíð. Fengnir verða fyrirlesarar úr ólíkum áttum til þess að fjalla um athyglisverð málefni sem varða efri árin. Hrefna Brynja Gísladóttir iðjuþjálfi á Öldrunarheimilum Akureyrar ríður á vaðið mánudaginn 30. janúar nk. og segir frá Eden-hugmyndafræðinni sem unnið er eftir á öldrunarheimilunum. Allir eru velkomnir. Öldrunarheimilið Hlíð.
https://www.akureyri.is/is/frettir/ekkert-dirty-night-a-akureyri	Ekkert Dirty Night á Akureyri Undanfarið hefur birst á samfélagsmiðlinum Facebook auglýsing frá agent.is um Dirty Night sem halda átti í Sjallanum á Akureyri laugardagskvöldið 4. febrúar nk. Akureyrarbær, rekstraraðilar Sjallans og agent.is komust í gær að samkomulagi um að Sjallinn aflýsi þessum viðburði þar sem hann stríðir mjög gegn jafnréttisstefnu bæjarins þar sem m.a. er lögð áhersla á að vinna gegn stöðluðum kynjaímyndum. Viðburðir sem þessir hafa verið haldnir víða um land og verið mjög umdeildir, enda um að ræða hugmyndafræði sem lýtur að stöðluðum kynjaímyndum. Akureyrarbær fagnar þessum málalokum og þeirri samfélagslegu ábyrgð sem rekstraraðilar Sjallans hafa sýnt í þessu máli. Sjallinn á Akureyri.
https://www.akureyri.is/is/frettir/staersta-samsyning-allra-tima	Stærsta samsýning allra tíma? Sjónlistamiðstöðin á Akureyri stendur fyrir sýningunni "Hér, þar og allsstaðar" næsta sumar í tengslum við 150 ára afmæli Akureyrarkaupstaðar. Um er að ræða samsýningu fjölda listamanna sem verður haldin út um allan bæ, nema ekki í húsakynnum Sjónlistamiðstöðvarinnar; Listasafninu, Ketilhúsi og Deiglunni. Hollendingurinn Joris Rademaker lagði grunninn að sýningunni fyrir hönd Myndlistarfélagsins. Í byrjun gekk hugmyndin út á að fá lítinn hóp skúlptúrista til að gera verk á umferðareyjum og gatnamótum í bænum. Fyrr en varði þandist konseptið út og varð að metnaðarfullu, margradda verkefni. Einnig þótti fallegt og vel við hæfi að efna til viðamikillar sýningar á þessum merkilegu tímamótum kaupstaðarins. Hér er um harla óvanalega samsýningu að ræða þar sem hver og einn syngur með sínu nefi og er aðeins fulltrúi síns sjálfs. Ekkert sérstakt þema er í gangi annað en það að hylla bæinn og það samfélag sem við eru sprottin upp úr og deila hugleiðingum, minningum og tilfinningum með þeim sem koma til með að njóta. Fólki er frjálst að vera gagnrýnið á þetta samfélag ef sá gállinn er á, enda verður engin ritskoðun í gangi. Sjónlistamiðstöðin heldur utan um framkvæmd verkefnisins og fylgir því eftir eins og kostur er. Verkefnið nær til allra myndlistarmanna sem tengjast bænum sterkum böndum með einum eða öðrum hætti, þ.m.t. þeirra myndlistamanna sem í bænum starfa, brottfluttra listamanna, sem margir hverjir ólust hér upp og tóku sín fyrstu skref á myndlistarbrautinni, að ógleymdum þeim listamönnum sem verið hafa mjög virkir í myndlistarlífi bæjarins í gegnum tíðina þótt þeir séu ekki beinlínis ættaðir úr bænum. Enginn greinarmunur verður gerður á listamönnum. Áhugi á því að taka þátt í verkefnu er allt sem til þarf og að fólk líti á sig sem myndlistarmenn. Í samræmi við það — og að tillögu Þórarins Blöndals — verður heldur engin dómnefnd sett á laggirnar til að velja og hafna innsendum tillögum. Öllum verður gert jafnt hátt undir höfði að því tilskyldu að samþykki fáist hjá þeim sem ráða yfir stöðunum þar sem til stendur að sýna verkin. Allt er undir – myndlistarmenn geta valið sér sem vettvang blómabúð, búðarglugga, bókasafn, kirkju, vinnustað, veitingahús, kaffihús, ráðhús, sundlaug, bryggjusvæði, almenningsgarð, torg, umferðareyju, ljósastaura ... í stuttu máli, hvaða stað sem er, hvort sem er innanhúss eða utan. Staðfesting á þátttöku þarf að hafa borist forstöðumanni Sjónlistamiðstöðvarinnar fyrir 1. mars 2012, ásamt örstuttri lýsingu á hugmyndinni og hvaða staðsetningu viðkomandi listamaður hefur í huga. Verður spennandi að sjá hvernig þessu verkefni vindur fram og hver afraksturinn verður næsta sumar. Formleg opnun sýningarinnar er 23. júní og verður hún hluti af Listasumri á Akureyri. Nánari upplýsingar um verkefnið veitir forstöðumaður Sjónlistamiðstöðvarinnar, Hannes Sigurðsson í síma 899-3386 eða í tölvupósti [email protected]. Dagskrá 150 ára afmælis Akureyrarbæjar. Auglýsing frá Sjónlistamiðstöðinni.
https://www.akureyri.is/is/frettir/kynningarfundur-um-drottningarbrautarreit	Kynningarfundur um Drottningarbrautarreit Kynningarfundur vegna vinnu við deiliskipulag fyrir Drottningarbrautarreit verður haldinn fimmtudaginn 2. febrúar kl. 17 í bæjarstjórnarsal Ráðhússins, Geislagötu 9, 4. hæð. Reiturinn sem um ræðir afmarkast af Kaupvangsstræti, Drottningarbraut, Austurbrú og Hafnarstræti. Bæjarbúar eru hvattir til að mæta og kynna sér skipulagið en frestur til að gera athugasemdir við tillöguna rennur út 7. febrúar næstkomandi. Skipulagsstjóri Akureyrarkaupstaðar 1. febrúar 2012 Drottningarbrautarreiturinn.
https://www.akureyri.is/is/frettir/einleikstonleikar-vikings-heidars	Einleikstónleikar Víkings Heiðars Einleikstónleikar píanóvirtúósins Víkings Heiðars Ólafssonar verða haldnir í aðalsal Hofs, Hamraborg, sunnudaginn 5. febrúar kl. 15. Á tónleikunum frumflytur Víkingur Heiðar sex píanólög eftir Jón Hlöðver Áskelsson. Einnig flytur hann úrval glæsilegra einleiksverka og eigin útsetningar á íslenskum sönglögum eftir Pál Ísólfsson, Sigvalda Kaldalóns og fleiri höfunda. Sjá umfjöllun N4 um tónleikana. Víkingur Heiðar Ólafsson.
https://www.akureyri.is/is/frettir/nr-76-2012-auglysing-um-skipulagsmal-i-akureyrarkaupstad-hafnarsvaedi-i-krossanesi-krossanes-4-og-krossaneshagi-b-afangi-breyting-a-deiliskipulogum	Nr. 76/2012 auglýsing um skipulagsmál í Akureyrarkaupstað - Hafnarsvæði í Krossanesi, Krossanes 4 og Krossaneshagi B áfangi. Breyting á deiliskipulögum Hafnarsvæði í Krossanesi, Krossanes 4. Breyting á deiliskipulagi. Bæjarstjórn Akureyrarkaupstaðar samþykkti þann 20. desember 2011, í samræmi við 1. mgr. 43. gr. skipulagslaga nr. 123/2010, deiliskipulagsbreytingu fyrir hafnarsvæðið í Krossanesi, dags. 8. apríl 2008. Vegna stækkunar á aflþynnuverksmiðjunni í Krossanesi 4 stækkar lóð og byggingarreitur til suðvesturs. Krossanesbraut færist einnig til um 15 metra, frá gildandi deiliskipulagi, næst gatna-mótunum við Krossanes 4. Við þessar breytingar færast skipulagsmörkin til suðurs og vesturs. Krossaneshagi B áfangi. Breyting á deiliskipulagi. Bæjarstjórn Akureyrarkaupstaðar samþykkti þann 20. desember 2011, í samræmi við 1. mgr. 43. gr. skipulagslaga nr. 123/2010, deiliskipulagsbreytingu fyrir Krossaneshaga, B áfanga, dags. 3. júlí 2003. Bæjarstjórn samþykkti 17. febrúar 2009 deiliskipulagið Krossaneshagi, C áfangi, en það nær að hluta til inn á skipulagssvæðið Krossaneshagi, B áfangi. Breytingaruppdráttur var ekki gerður þá og er sú breyting innfærð hér með. Breyting á deiliskipulagssvæðinu „Hafnarsvæði í Krossanesi", samþykkt í bæjarstjórn 20. des-ember 2011, leiðir til þess að afmörkun deiliskipulagssvæðisins breytist með þeim hætti að hluti þess er felldur úr gildi. Deiliskipulagstillögurnar hafa hlotið meðferð í samræmi við 37. – 43. gr. skipulagslaga nr. 123/2010 eins og skipulagslög mæla fyrir um og öðlast þær þegar gildi. F.h. Akureyrarkaupstaðar, 16. janúar 2012, Arnar Birgir Ólafsson verkefnastjóri skipulagsmála. B-deild – Útgáfud.: 31. janúar 2012
https://www.akureyri.is/is/frettir/skakdagurinn-i-grimsey	Skákdagurinn í Grímsey Skákdagur Íslands var að sjálfsögðu haldinn hátíðlegur í Grímsey á fimmtudag í síðustu viku á 77 ára afmælisdegi stórmeistarans Friðriks Ólafssonar en Grímsey var löngum eitt höfuðvígi skálistarinnar á Íslandi. Í tilefni dagsins kom Hrafn Jökulsson rithöfundur og skákfrömuður í heimsókn til eyjarinnar og varði fyrri hluta dags með skólabörnum við að tefla og fræða um skákina. Um kvöldið var boðið til fjölteflis með Hrafni og öttu 18 eyjarskeggjar kappi við hann. Alls mættu um 30-40 manns í félagsheimilið Múla til að fylgjast með eða ríflega helmingur íbúa eyjarinnar. Skákhefðin á sér langa sögu í Grímsey en Grímseyingar voru um langt skeið taldir meðal bestu skákmanna landsins, enda var skák aðaldægrastytting þeirra á vetrum. Þegar bandaríski ritstjórinn og fræðimaðurinn Daniel Willard Fiske komst á snoðir um þennan skákáhuga Grímseyinga um aldamótin 1900 þótti honum það stórmerkilegt og gaf þeim bókasafn og gaf digran sjó til menntunar þeirra og jarðabóta á eyjunni. Sjá til dæmis skrif á Wikipedia um Fiske. Hrafn með skólakrökkum í Grímsey.
https://www.akureyri.is/is/frettir/fostudagsfreistingar-med-thorarni	Föstudagsfreistingar með Þórarni Föstudaginn 3. febrúar kl. 12 verður boðið upp á föstudagsfreistingar með Þórarni Stefánssyni í Ketilhúsinu. Um er að ræða hádegistónleika þar sem boðið er upp á súpu, brauð og kaffi frá Goya Tapas gegn vægu gjaldi á meðan hlýtt er á Þórarinn leika píanóverk eftir Snorra Sigfús Birgisson og Kolbein Bjarnason. Þórarinn Stefánsson lauk kennara- og einleikararprófi frá Tónlistarskólanum í Reykjavík vorið 1987 undir handleiðslu Halldórs Haraldssonar. Í kjölfarið fylgdi framhaldsnám í Hannover í Þýskalandi hjá prófessor Eriku Haase. Þórarinn hefur komið fram á fjölda tónleika víða um Evrópu sem einleikari og meðleikari með söngvurum og hljóðfæraleikrurum. Þórarinn hefur gert upptökur fyrir sjónvarp og útvarp, m.a. með Sinfóníuhljómsveit Íslands. Árið 2007 hlaut Þórarinn starfslaun listamanna. Þórarinn Stefánsson.
https://www.akureyri.is/is/frettir/flutningslinur-raforku-og-tengivirki-vid-kifsa-2	Flutningslínur raforku og tengivirki við Kífsá Bæjarstjórn Akureyrar auglýsir hér með tillögu að breytingu á aðalskipulagi skv. 1. mgr. 36. gr. skipulagslaga nr. 123/2010. Í tillögunni er gert ráð fyrir nýrri háspennulínu, Blöndulínu 3, tengivirki við Kífsá og háspennustrengjum að tengivirki á Rangárvöllum og þaðan að Krossanesi. Tillöguuppdráttur með greinargerð og umhverfisskýrslu mun liggja frammi í þjónustuanddyri Akureyrarkaupstaðar, Geislagötu 9, 1. hæð, frá 1. febrúar til 15. mars 2012, svo að þeir sem þess óska geti kynnt sér tillöguna og gert við hana athugasemdir. Flutningslínur raforku og tengivirki við Kífsá Frestur til að gera athugasemdir við tillöguna rennur út kl. 16.00 fimmtudaginn 15. mars 2012 og skal athugasemdum skilað skriflega til skipulagsdeildar Akureyrarkaupstaðar, Geislagötu 9, 3. hæð, og/eða í tölvupósti ([email protected]) þar sem nafn, kennitala og heimilisfang sendanda kemur fram. F.h. Akureyrarkaupstaðar, Arnar Birgir Ólafsson, verkefnastjóri skipulagsmála.
https://www.akureyri.is/is/frettir/fronsk-kvikmyndahatid-a-akureyri	Frönsk kvikmyndahátíð á Akureyri Alliance française í Reykjavík, sendiráð Frakklands á Íslandi og Græna ljósið kynna Franska kvikmyndahátíð sem verður haldin í 12. sinn dagana 27. janúar til 9. febrúar í Háskólabíói í Reykjavík og 17. til 20. febrúar í Borgarbíói á Akureyri. Franska kvikmyndahátíðin er annar stærsti kvikmyndaviðburður Íslands, næst á eftir Alþjóðlegu kvikmyndahátíðinni í Reykjavík. Árlega sækja um 10.000 gestir frönsku kvikmyndahátíðina sem er fyrsti stóri menningarviðburður ársins í Reykjavík. Það er Alliance française í Reykjavík sem skipuleggur hátíðina í samvinnu við Græna ljósið, Institut français og sendiráð Frakklands á Íslandi. Eins og verið hefur er fjölbreytnin í fyrirrúmi á franskri kvikmyndahátið og það breytist ekki í ár. Sýndar verða ýmsar tegundir gæðakvikmynda frá Frakklandi, auk mynda frá frönskumælandi svæðum utan Frakklands, s.s. Québec og Tchad. Að þessu sinni er sérstök áhersla lögð á kvikmyndir eftir kvenleikstjóra. Þetta er í þriðja sinn sem Franska kvikmyndahátíðin teygir anga sína til Akureyrar og að þessu sinni verða fleiri myndir sýndar norðan heiða en áður hefur verið. Listamaðurinn er ein af myndum hátíðarinnar.
https://www.akureyri.is/is/frettir/drottningarbrautarreitur-ibuafundur	Drottningarbrautarreitur - Íbúafundur Kynningarfundur vegna vinnu við deiliskipulag fyrir Drottningarbrautarreit verður haldinn fimmtudaginn 2. Febrúar kl. 17:00 í bæjarstjórnarsal Ráðhússins, Geislagötu 9, 4. hæð. Reiturinn sem um ræðir afmarkast af Kaupvangsstræti, Drottningarbraut, Austurbrú og Hafnarstræti. Íbúar eru hvattir til að mæta og kynna sér skipulagið en frestur til að gera athugasemdir við tillöguna rennur út 7. febrúar næstkomandi. Skipulagsstjóri Akureyrarkaupstaðar
https://www.akureyri.is/is/frettir/fjarfundur-a-akureyri-um-gerd-umsokna-i-nordplus-menntaaaetluninni	Fjarfundur á Akureyri um gerð umsókna í Nordplus-menntaáætluninni Mánudaginn 6. febrúar kl. 15.00-16.30 verður haldinn í Háskólanum á Akureyri fjarfundur um gerð umsókna í Nordplus- menntaáætluninni. Fjarfundurinn er ætlaður umsækjendum frá leikskólum, grunnskólum, framhaldsskólum, háskólum, fullorðinsfræðslu og hverjum þeim sem hefur áhuga á Nordplus-samstarfi og ætlar að sækja um styrki til verkefna fyrir skólaárið 2012-2013. Nauðsynlegt er að þátttakendur hafi kynnt sér Nordplus menntaáætlunina og séu komnir vel á veg með samstarfsaðila. Sigrún Ólafsdóttir verkefnisstjóri Nordplus mun leiða þátttakendur í allan sannleika um umsóknakerfið og fjárhagsáætlanir. Áhugasamir hafa samband við Norrænu upplýsingaskrifstofuna í síma 462 7000 eða með tölvupósti til [email protected]. Nánari upplýsingar á http://www.nordenifo.is/.
https://www.akureyri.is/is/frettir/dagur-leikskolans	Dagur leikskólans Í dag, mánudaginn 6. febrúar, er dagur leikskólans haldinn hátíðlegur í leikskólum landsins. 6 febrúar er merkisdagur í íslenskri leikskólasögu því þann dag árið 1950 stofnuðu frumkvöðlar leikskólakennara fyrstu samtök sín. Dagur leikskólans er samstarfsverkefni Félags leikskólakennara, Félags stjórnenda leikskóla, mennta- og menningarmálaráðuneytis, Sambands íslenskra sveitarfélaga og Heimilis og skóla. Tilgangurinn er að auka jákvæða umræðu um leikskólann, vekja umræðu um hlutverk leikskóla og starf leikskólakennara og kynna starfsemina út á við. Dagur leikskólans er nú haldinn í fimmta sinn. Í tilefni dagsins hefur m.a. verið auglýst eftir gullkornum frá leikskólum landsins. Þau þurftu að vera lýsandi fyrir það nám sem leikskólabörn stunda og óskað var eftir mynd með. „Bestu“ gullkornin hafa verið valin á veggspjald og verður þeim dreift til leikskóla og sveitafélaga. Auk þess var óskað eftir myndböndum með stuttum viðtölum við leikskólabörn um leikskólalífið. Dæmi um spurningar sem þau svöruðu: Hvað lærir þú í leikskólanum? Hvað gera leikskólakennarar og hvernig eiga góðir leikskólakennarar að vera? Myndböndin verða notuð við ýmis tækifæri og reynt að koma efni þeirra á framfæri í fjölmiðlum. Leikskólar hafa á undanförnum árum haldið upp á dag leikskólans með margbreytilegum hætti. Gaman væri að sjá sem flesta segja frá á heimasíðu leikskóla og sveitafélaga hvað á að gera í leikskólum í tilefni dagsins. Einnig bendum við á hugmyndabanka á heimasíðu FL. Þar má sjá hvað gert hefur verið á degi leikskólans síðustu ár en jafnframt hvetjum við starfsfólk leikskóla til að koma með nýtt innlegg í hugmyndabankann. Ýmsar upplýsingar um dag leikskólans er að finna á heimasíðum leikskóla Akureyrarbæjar.
https://www.akureyri.is/is/frettir/malthing-um-eflingu-sveitarstjornarstigsins-1	Málþing um eflingu sveitarstjórnarstigsins Föstudaginn 10. febrúar nk. verður haldið í húsakynnum Háskólans á Akureyri málþing um eflingu sveitarstjórnarstigsins á Íslandi. Þingið er haldið í samvinnu nefndar um eflingu sveitarstjórnarstigsins, Innanríkisráðuneytisins og Háskólans á Akureyri og stendur frá kl. 11.00-15.30. Dagskrá: Klukkan 11.00 Ráðstefnugestir boðnir velkomnir: Stefán B. Sigurðsson, rektor Háskólans á Akureyri. Klukkan 11.05 Setning: Ögmundur Jónasson innanríkisráðherra flytur ávarp. Klukkan 11.20 Ávarp: Halldór Halldórsson, formaður Sambands íslenskra sveitarfélaga. Klukkan 11.30 Frá starfi nefndar um eflingu sveitarstjórnarstigsins: Þorleifur Gunnlaugsson, formaður. Klukkan 11.45 Niðurstöður könnunar um viðhorf sveitarstjórnarmanna og alþingismanna til eflingar sveitarstjórnarstigsins: Grétar Þór Eyþórsson, prófessor við Háskólann á Akureyri. Klukkan 12.30 Léttur hádegisverður. Klukkan 13.00 Sveitarstjórnarstigið – staða, horfur og áskoranir: Eva Einarsdóttir, borgarfulltrúi í Reykjavík, Eva Sigurbjörnsdóttir, sveitarstjórnarfulltrúi í Árneshreppi, Gunnar Einarsson, bæjarstjóri í Garðabæ Ólína Þorvarðardóttir, alþingismaður og varaformaður Umverfis- og samgöngunefndar Sigurborg Kr. Hannesdóttir, forseti bæjarstjórnar Grundarfjarðar. Klukkan 14.00 Pallborðsumræður undir stjórn Ragnhildar Hjaltadóttur, ráðuneytistjóra í innanríkisráðuneytinu: Albertína F. Elíasdóttir, forseti bæjarstjórnar Ísafjarðarbæjar og formaður Fjórðungsambands Vestfirðinga, Ásta Kristín Sigurjónsdóttir, sveitarstjórnarfulltrúi í Fjarðabyggð, Eiríkur B. Björgvinsson, bæjarstjóri á Akureyri, Grétar Þór Eyþórsson, prófessor, Hermann Sæmundsson, skrifstofustjóri skrifstofu mannréttinda og sveitarfélaga í innanríkisráðuneytinu og Ragnheiður Hergeirsdóttir, fyrrverandi bæjarstjóri í Árborg og varaformaður nefndar um eflingu sveitarstjórnarstigsins. Klukkan 15.20 Lokaorð; Ögmundur Jónasson innanríkisráðherra. Klukkan 15.30 Málþingi slitið. Fundarstjóri: Elín R Líndal, sveitarsjónarfulltrúi í Húnaþingi vestra. Tilkynna skal þátttöku með tölvupósti á netfangið: [email protected]. Þeir sem ekki eiga heimangengt geta fylgst með dagskránni á netinu og verða nánari upplýsingar veittar síðar. Mynd af heimasíðu HA.
https://www.akureyri.is/is/frettir/sumarstorf-hja-akureyrarbae-2014	Sumarstörf hjá Akureyrarbæ 2012 Umsóknartímabil sumarstarfa hjá Akureyrarbæ er hafið og stendur til 6. mars nk. Margvísleg störf eru í boði svo sem á sambýlum, í öldrunarþjónustu, íþróttamannvirkjum, skrifstofustörf o.fl. Allir umsækjendur þurfa að sækja um rafrænt og er öllum umsækjendum svarað. Aðgengi að tölvu og aðstoð við innskráningu umsókna stendur til boða á Amtsbókasafninu og í þjónustuanddyri Ráðhússins. Leiðbeiningar um hvernig sótt er um starf er að finna hér. Við hvetjum konur jafnt sem karla til þess að sækja um störf hjá Akureyrarbæ og skoða með opnum huga þau störf sem í boði eru – því ekki að komast út úr hefðbundnum kynhlutverkum og prófa eitthvað nýtt? Stelpur/konur: Því ekki að sækja um störf, t.d. í gatnagerð eða við garðslátt? Strákar/karlar: Hvernig væri að sækja um umönnunarstörf, t.d. á sambýlum og á dvalarheimili aldraðra?
https://www.akureyri.is/is/frettir/vadlaheidargong-hid-fyrsta	Vaðlaheiðargöng hið fyrsta Bæjarstjórn Akureyrar samþykkti einróma á fundi sínum í gær, þriðjudaginn 7. febrúar, svohljóðandi bókun: "Bæjarstjórn Akureyrar leggur áherslu á að framkvæmdir við Vaðlaheiðargöng hefjist hið fyrsta. Gerð ganganna er mikilvæg samgöngubót fyrir alla þá sem ferðast um Norðurland, eykur umferðaröryggi og eflir atvinnulíf. Bæjarstjórn minnir á að aðrar samgöngubætur á samgönguáætlun munu ekki líða fyrir framkvæmd Vaðlaheiðarganga né heldur önnur brýn verkefni, t.d. í heilbrigðisþjónustu, þar sem framkvæmdin verður fjármögnuð með veggjöldum ganganna. Jafnframt vill bæjarstjórn benda á að ríkissjóður fær um þrjá milljarða í beinar tekjur af framkvæmdinni á framkvæmdatíma ganganna. Í skýrslu IFS Greiningar sem unnin var fyrir fjármálaráðuneytið er meginniðurstaðan sú að helstu forsendur um stofnkostnað og rekstur séu innan raunhæfra marka en lagt til að eigið fé félagsins verði aukið. Bæjarstjórn Akureyrar telur eðlilegt að taka tillit til þessara ábendinga og lýsir yfir vilja sínum til að koma að aukningu hlutfjár í samstarfi við aðra hluthafa. Bæjarstjórn skorar jafnframt á Alþingi að ljúka málinu sem fyrst svo hægt verði að hefjast handa við þessa mikilvægu framkvæmd."
https://www.akureyri.is/is/frettir/eljagangur-a-morgun	Éljagangur á morgun Vetrar- og útivistarhátíðin Éljagangur verður sett á morgun klukkan 17 á Ráðhústorgi þegar Eiríkur Björn Björgvinsson bæjarstjóri á Akureyri tilkynnir um nafnið á snjókarlinum sem rís nú stoltur í blíðunni og fær af þessu tilefni nýtt nef, nýja húfu og nýjan trefil. Það má því gera ráð fyrir að afar smekklegur snjókarl prýði Ráðhústorg. Við sama tækifæri sýna brettastrákar- og stelpur listir sínar og fulltrúar úr meiri- og minnihluta Akureyrarbæjar ásamt tveimur leikmönnum úr kven- og karlaíshokkíliðum Skautafélags Akureyrar reyna með sér í keppnisgreinum þar sem hraði, leikni og samhæfni skipta aðalmáli. Gestir setningarinnar geta svo gætt sér á veitingum sem fyrirtæki á svæðinu gefa við þetta tækifæri. Dagskrá Éljagangs sem stendur yfir frá 9. – 12. febrúar er fjölbreytt og skemmtileg: meðal dagskrárliða er Vasaljósaganga í Hlíðarfjalli þar sem gengið verður um myrkvaða braut og verða verðlaun veitt fyrir frumlegasta ljósabúnaðinn, brettasýning og sleðaspyrna á föstudagskvöld í Hlíðarfjalli og enda þau herlegheit á flugeldasýningu, að ógleymdri hinni árlegu Vetrarsportssýning sem haldin er í Boganum og er frítt inn. Þar verður m.a. hægt að prófa kassaklifur og hlýða á fyrirlestra um örugga ferðamennsku á vélsleðum og snjóflóðaöryggisbúnað og lífslíkur í snjóflóðum. Þetta og margt margt fleira prýðir dagskrá Éljagangs 2012. Alla dagskrána er að finna á síðunni www.eljagangur.is og einnig er hátíðin á Facebook undir eljagangur. Þetta er í annað skipti sem Éljagangur er haldinn en að hátíðinni standa EY-LÍV félag vélsleðamanna, Akureyrarstofa, KKA Akstursíþróttafélag, Hlíðarfjall, Skíðafélag Akureyrar, Vetraríþróttamiðstöð Íslands og Skautafélag Akureyrar. Einnig leggja fjölmörg fyrirtæki og ferðaþjónustuaðilar hátíðinni lið. Unnið að gerð snjókarlsins á Ráðhústorgi.
https://www.akureyri.is/is/frettir/pianolog-jons-hlodvers-gefin-ut	Píanólög Jóns Hlöðvers gefin út Á fyrstu píanóeinleikstónleikum sínum í Hofi flutti Víkingur Heiðar Ólafsson glæsilega efnisskrá við mikla hrifningu mikils fjölda áheyrenda. Þar á meðal voru sex ný píanólög eftir Akureyringinn Jón Hlöðver Áskelsson. Óhætt er að fullyrða að þessum lögum var tekið af miklu þakklæti og gleði. Fyrir tónleikana var efnt til útgáfuhátíðar í Hofi þar sem Jón Hlöðver afhenti Tónlistarskólanum á Akureyri að gjöf fyrsta eintakið af nótum sem gefnar voru út af þessu tilefni. Halla Björk Reynisdóttir, formaður stjórnar Akureyrarstofu, ávarpaði gesti og síðan afhenti tónskáldið Gunnari Atla Eggertssyni fyrsta eintakið af nótunum en Gunnar Atli lýkur á þessu vori framhaldsstigi í píanóleik frá Tónlistarskólanum. Víkingur Heiðar Ólafsson fékk afhent eintak nr. 2 og flutti af því tilefni fyrsta píanólagið af sex, en Jón Hlöðver hefur tileinkað píanólögin framsæknum nemendum í píanóleik við Tónlistarskólann á Akureyri og Víkingi Heiðari Ólafssyni. Í lokin þakkaði Kolbrún Jónsdóttir, aðstoðarskólastjóri Tónlistarskólans, þessa góðu gjöf er væri mikilvæg viðbót í sjóð íslenskra píanótónlistar. Jón Hlöðver afhendir Víkingi Heiðari píanólögin.
https://www.akureyri.is/is/frettir/mobergur-rafsteinn-saemunkur	Móbergur Rafsteinn Sæmunkur Laugardaginn 11. febrúar kl. 15 opnar ný sýning í Ketilhúsinu. Um er að ræða fyrstu sýningu á vegum Sjónlistamiðstöðvarinnar í þessum sal. Sýningin kallast Móbergur – Rafsteinn – Sæmunkur en það eru gamlar persónulegar nafngiftir sem listamennirnir Árni Valur Axfjörð, Hafsteinn Michael Guðmundsson og Jón Sæmundur Auðarson hafa dustað rykið af í tilefni sýningarinnar. Listamennirnir þrír eiga það sameiginlegt að sækja innblástur til annars veruleika, hugar og sálar mannsins, andlegra heima, fornra leyndardóma og trúarbragða. Hver um sig hefur skapað sinn eigin hugmyndaheim sem fullur er af táknum og vísunum sem sótt eru til hinna fjölbreytilegustu hugmynda úr liðinni tíð en byggður er upp í sköpun og kynngimögnuðu andrúmslofti fortíðar, nútíðar og framtíðar. Árni Valur Axfjörð – Mórbergur – er fæddur á Akureyri 14. maí 1970. Hann er sjálfmenntaður listamaður sem hefur þróað með sér sérstakan stíl allt frá því hann byrjaði fyrst að mála olíu á striga þegar hann var búsettur í Hollandi árið 1999. Næstu ár einbeitti hann sér að því að þróa þá leið sem hann vildi fara í listinni, læra á mismunandi miðla og tækni ásamt miklum lestri á heimspeki og andlegum fræðum. „Á meðan þjóðir heimsins keppast við að tortíma sjálfum sér og jörðinni, finnst mér ég knúinn til þess að veita fólki innsýn inn í þann veruleika sem við mér blasir. Sú hugsun að endir sé byrjun er allsráðandi. Þegar þessari jarðvist lýkur vaknar maður upp af draumi og byrjar hið raunverulega líf,“ útskýrir Árni Valur sem hélt sína fyrstu sýningu í Dauða galleríinu sumarið 2010. Hafsteinn Michael Guðmundsson – Rafsteinn – er fæddur í Reykjavík 17. nóvember 1976. Hann útskrifaðist úr grafíkdeild Myndlista- og handíðaskólans árið 1999. Lífið er Hafsteini hugleikið og dregur hann fram firrta eftirmynd af okkar heimi, Dystópíu með allri sinni undirliggjandi ógn og valdboði, skreyttum ljóðrænni grafík. Persónur myndverka Hafsteins eru erkitýpur sem hafa fengið að þróast í gegnum árin og ganga stundum aftur eða breyta um ham, þannig vísar ein mynd oft í aðra svo bæði verkin öðlast nýja merkingu. Hafsteinn hefur haldið níu einkasýningar og tekið þátt í fjölda samsýninga. Jón Sæmundur Auðarson – Sæmunkur – er fæddur í Reykjavík 16. júní 1968. Hann útskrifaðist úr fjöltæknideild Myndlista- og handíðaskóla Íslands árið 1999 og öðlaðist svo meistaragráðu í myndlist úr Glasgow School of Art árið 2001. Jón Sæmundur hefur aðallega unnið við innsetningar þar sem blönduð tækni – málverk, skúlptúr, myndbandsverk og tónlist – skapar ákveðið mynstur hugmyndalistar. Líf og dauði er mikilvægt viðfangsefni í list Jóns en hann greindist með HIV smit árið 1994. Á þeim tímapunkti upplifði hann kröfuna um að yfirstíga ótta sinn við dauðann. Þessi hugmynd varð upphafið að Dead sem er marglaga konsept en þar vinnur hann með myndlist, tónlist, netsjónvarp og fatnað undir merkinu Dead. Sýningin stendur til 11. mars og er opin alla daga nema mánudaga frá kl. 12-17. Aðgangur er ókeypis í boði Akureyrarbæjar. Þremenningarnir.

Subsets and Splits

No community queries yet

The top public SQL queries from the community will appear here once available.